text:
Ibi ibintu byagufasha kwirinda indwara ya Diyabete
Diyabete ni indwara ibangamira cyane uyirwaye ndetse kugeza nanubu ikaba itaragira umuti wo kuyivura ngo ikire burundu, ni mururwo rwego twifuje kubakusanyiriza bimwe mubyo umuntu agomba gukora ngo ayirinde mu makuru dukesha igihe.com, ibi bintu 15 byagufasha kwirinda iyi ndwara ya Diyabete.
1. Buri gihe ni ngombwa kugenzura uko wiyongera ibiro
Umubyibuho ni yo mpamvu ya mbere y’indwara ya diyabete Hari ibintu bibiri rero umuntu akwiye gukora ngo ayirinde :
a) Kugenzura uko wiyongera ibiro wifashishije urutonde
rw’impuzandengo (BMI). Ibi bitanga ingaruka nziza mu kwirinda indwara ya diyabete n’izindi. Aha rero ni ngombwa kugenzura ibyo urya kandi na none ukarya ku rugero rukwiriye.
b) Niba ubona ibiro byawe bimaze kurenga, ni ngombwa kugira
gahunda yo kubigabanya. Kugabanya umubyibuho rero si ikintu cyoroshye, bisaba kwiyemeza ndetse n’ubufasha bw’inshuti n’abavandimwe.
Hari uburyo bwinshi umuntu yakoresha agabanya umubyibuho ukabije. Urugero:
1° Kwasa inkwi ukoresheje ishoka (indyabiti).
Ubushakashatsi bwerekanye ko iyo wasa inkwi igihe cy’isaha uba utakaje kilokalori 400 zishobora kubyarwa n’amagarama 44 y’ibinure. Ibi rero bigenda bigabanya umubyibuho kandi ku buryo budahenze.
2. Kumara nibura isaha yose woga mu kidendezi cy’amazi (piscine)
Bituma utakaza ingufu zingana na kilokalori 200 arizo zihwanye n’amagarama 22 y’ibinure byibitse mu mubiri. Ubu nabwo ni uburyo budahenze bwo kugabanya umubyibuho.
3. Kunywa amazi menshi akonje
Iyo unyoye amazi akonje, ni ngombwa ko umubiri utanga ubushyuhe kugira ngo ya mazi agere ku rugero rw’ubushyuhe bw’umubiri, ni ukuvuga dogere 37. Ubu bushyuhe buva mu gutwikwa kw’amasukari cyangwa urugimbu byibitse mu mubiri. Ibi bituma ya mavuta yatumye umubyibuho wiyongera agabanuka ari nabwo buryo bwo kugabanya uwo mubyibuho.
Urugero : Niba umuntu afashe ibirahuri 6 by’amazi akonje (kimwe gipima garama 250). Hazakoreshwa ibinure bingana iki ngo ubushyuhe bw’amazi buzamuke kuva kuri dogere 0 bugere kuri degere 37 z’ubumubiri ?
Igisubizo : Hakoreshejwe impine izwi mu butabire q = Mw x C x DT dusanga hazakoreshwa karoli 55 500 arizo zingana na kilokalori 55,5.
Izi kilokalori rero zitangwa n’amagarama 6 y’amavuta. Niba ibi ubikoze kabiri ku munsi umuntu atakaza garama 12. Ubu buryo tubonye bugabanya umubyibuho. Ariko ni ngombwa kugenzura ibyo urya kugira ngo udakuraho kandi usubizaho. Ni ukuvuga kugabanyaho 1/3 ku byo wari usanzwe urya, kugabanya umunyu wari usanzwe urya, kunywa litiro 2 z’amazi ku munsi ndetse no gufata ibyo kurya bikize ku myunyu ya potasiyumu, kalisiyumu na manyeziyumu.
2. Ni ngomwa kwitondera amavuta turya
Amavuta arakenewe mu mubiri. Atanga ubushyuhe kandi afasha mu iyubakwa ry’umubiri ndetse n’itembera ry’intungamubiri zimwe na zimwe. Aboneka cyane mu biribwa biva ku bihingwa n’ibiva ku nyamaswa nk’inyama n’amata.
Inama ni uko amavuta umuntu afata ku munsi atagombye kurenza 30 ku ijana ya za kalori zikenewe n’umubiri ku munsi. Kugirango ugere kuri iyi ntego rero ni ngombwa kugabanya amavuta ava ku nyamaswa n’ibiribwa bindi bikize ku mavuta (amafiriti, shokola, amandazi n’ibindi). Na none kandi ni ngombwa kwimenyereza ibiryo bidatekeshejwe amavuta.
3. Gabanya urugero rw’isukari icishijwe mu ruganda ufata
Hari inkomoko nyinshi y’amasukari. Ariko isukari icishijwe mu ruganda niyo ifata umwanya munini mu kongera indwara ya diyabete. Iyi sukari rero iboneka mu biribwa bimwe na bimwe n’ibinyobwa (imigati, amabombo, ibisuguti, fanta, imitobe, byeri n’ahandi) cyangwa abana bakayirya uko iri (kurigata). Ibi rero byongera kwigaragaza kwa diyabete y’ubwoko bwa 2. Ikindi kandi ni uko isukari yongera urugero rw’amavuta mu mubiri bigatera umubyibuho. Ni ngombwa rero gusimbuza iyi sukari ubuki, umutobe utongerewemo isukari cyangwa ibisheke bidaciye mu ruganda.
4. Ihatire kurya ibisukura umubiri (fibres)
Ibisukura umubiri (fibres) bifasha umubiri mu buryo bunyuranye :
Bikora nk’ umweyo mu rwungano ngogozi ku buryo byirukana imyanda yihisha mu mara ikaba yatera kanseri y’urura runini.
Bigabanya urugero rw’isukari yakagombye kugera mu maraso ivuye mu byo turiye (limiter l’absorption). Ibi bikagabanya ibyago byo kurwara diyabete.
Bigabanya urugero rw’amavuta yakagombye kugera mu maraso avuye mu byo turiye;
Bituma umwanda mukuru usohoka neza bigatuma twirinda indwara yitwa hémoroïde (soma emoroyide);
Bigabanya umubyibuho kuko bigabanya urugero rw’ibyo turya bigera mu maraso.
Ni ngombwa rero gukunda kurya imboga, imbuto ndetse n’ibinyampeke bidahinduye kugira ngo twunguke ibyiza by’ibi byo kurya. Ni ngombwa kutarenza garama 25 za fibres ku munsi.
5. Hagarika kunywa itabi
Guhagarika itabi bigabanya cyane kanseri n’indwara ya diyabete y’ubwoko bwa 2 byuririra ku itabi.
Ubushakashatsi bwerekanye ko abantu bahagarika itabi mbere y’imyaka 50 bagabanyaho icya kabiri ibyago byo gupfa mu myaka 15 ikurikiyeho. Ni ukuvuga ko abantu bahagarika itabi babaho igihe kirekire ugereranyije n’abakomeza kurinywa. Ikindi kandi umuntu umwe kuri babiri afite ibyago byo kurwara diyabete ugereranyije n’abatarinywa. Guhagarika itabi ntibikunda koroha bitewe n’akamenyero. Niyo mpamvu bisaba kwiyemeza ndetse n’ubufasha bw’inshuti, abavandimwe n’ab’umuryango.
6. Iga guhangana n’ikibazo cyo kunaniza ubwonko (stress)
Umunaniro w’ubwonko uterwa n’intekerezo kubera ibibazo, imiruho n’imihati duhura nabyo buri munsi. Uyu munaniro utera indwara ya diyabete akaba ari yo mpamvu ari ngombwa kumenya uburyo bwo guhangana n’uyu munaniro.
Uburyo bwiza rero bwo guhangana n’uyu munaniro ni ukugira umuntu uganiriza ibyawe wumva wisanzuyeho. Kugerageza gukora uturimo two kukurangaza no kukwibagiza nko gusenga, kuririmba, gutembera.
Na none kandi bisaba gukora imyitozo ngororamubiri : kugendagenda, kwiruka, kugenda ku igare, gusimbuka umugozi, koga mu mazi menshi (piscine), gukina umupira w’intoki. Ariko ikiruta byose ni ikiruhuko.
Ubu buryo bwo guhangana n’umunaniro bukoreshwa n’abantu birinda indwara ya diyabete. Ariko kandi n’abamaze kuyirwara bakeneye gukoresha ubu buryo ngo babane neza n’indwara.
7. Ni ngombwa gukora imyitozo ngororamubiri
Imyitozo ngororamubiri irakenewe mu kwirinda indwara ya diyabete y’ubwoko bwa 2 n’izindi ndwara ziyuririraho. Imyitozo ni ingenzi cyane kubera impamvu zikurikira :
Ifasha umubiri kugumana ibiro bikwiriye;
Yongera imikoreshereze y’umusemburo wa insuline kubera ko igabanya ubudahangarwa bw’umubiri kuri uwo musemburo;
Ifasha kugira ubuzima bwiza bw’umutima no kumva umubiri umerewe neza muri rusange;
Imyitozo irinda kwiyongera kwa kolesiterole (ibinure byinshi mu mitsi itembereza amaraso mu mubiri);
Imyitozo ngororamubiri igira akamaro ko kurinda kanseri y’amabere n’iy’urura runini.
Ubushakashatsi bwa Finnish Diabetes Prevention bwerekanye ko imyitozo ngororamubiri igabanyaho 58 % ibyago byo kurwara diyabete y’ubwoko bwa 2. Imyitozo yakagombye gukorwa nibura iminota 30 buri munsi kandi hashingiwe ku miterere y’umuntu (ubukuru cyangwa uko amerewe mu mubiri).
8. Ni ngombwa kwisuzumisha
Abantu benshi usanga babana n’indwara ya diyabete batabizi. Kuyisuzumisha bituma tumenya urugero rw’isukari iri mu maraso yacu bigatuma dukora ibishoboka byose ngo igume ku rugero rudateje umubiri ikibazo.
Ikindi kandi, kwisuzumisha bituma dutangira kwivuza hakiri kare igihe dusanze twaragize ibyago byo kurwara. Ibi bituma tuyifatirana bikadufasha kwirinda kurembywa nayo hakiri kare.
Ibi rero bireba buri wese ariko cyane cyane ba bantu bafite ibyago byinshi (haut risque) byo kurwara indwara ya diyabete.
9. Itondere inzoga (boissons alcolisées)
Inzoga zigira uruhare runini mu kwangiriza umubiri wacu. Inzoga zirabujijwe ku buryo budasubirwaho ku bantu :
Batwite;
Barwaye igifu, umwijima, impindura;
Ku bantu bakoresha umuti bita chloropromide igihe barwaye diyabete.
Kubera ko rero inzoga ishobora kongera umubyibuho, gutera indwara z’umutima, indwara z’umwijima, diyabete y’ubwoko bwa kabiri, n’izindi. Ni byiza rwose ko umuntu areka inzoga.
10. Konsa igihe kigenwe
Konsa igihe kirekire birinda umwana indwara ya diyabete y’ubwoko bwa mbere. Naho guha umwana amata y’inka igihe kitaragera bimwongerera ibyago byo kurwara diyabete y’ubwoko bwa mbere. Ubushakashatsi bwerekanye ko 50 % by’abana bahawe amata batarageza ku mezi ane y’ubukure barwara diyabete y’ubwoko bwa mbere.
Ni ngombwa rero uko bishobotse kose konsa umwana kugira ngo tumurinde ibyago byo kwandura iyi ndwara.
11. Ni ngombwa kwikingiza
Kwikingiza ni imwe mu nama zo kwirinda diyabete y’ubwoko bwa mbere. Hari ubwo diyabete y’ubwoko bwa mbere iterwa na virusi zishobora kwinjira mu mubiri zigatuma ubutaraga bwawo bwangiza ingirabuzima zikora umusemburo wa insuline.
Indwara zimwe na zimwe nk’umwijima uterwa na virusi, imbasa, iseru, amashamba n’izindi ziterwa na virusi zishobora gutuma turwara indwara ya diyabete y’ubwoko bwa mbere. Mu rwego rwo kuyirinda ni ngombwa kwikingiza izo ndwara.
12. Irinde ikintu cyose cyangiza umwijima
Bizwi neza ko umwijima ariwo kigega cy’umubiri. Mu mwijima hatunganirizwa ibintu byose bizanywe n’amaraso bivuye mu mara. Ni ngombwa :
Kudafata ibyo kurya bigora umwijima mu mirimo yawo : ibinyamavuta n’ibyubaka umubiri byinshi;
Kwirinda inzoga;
Kwirinda imiti imwe n’imwe, itabi, ndetse n’ibyo bongera mu byo turya (additifs chimiques).
Nitudakurikiza aya mabwiriza, inshingano zimwe na zimwe z’umwijima zizatakara kubera kunanizwa. Muri izo nshingano twavuga nk’iyo kubika isukari. Niba iyi nshingano y’umwijima idakozwe nk’uko bikwiriye, indwara ya diyabete ihita yigaragaza.
13. Hitamo neza
Kugira ubuzima bwiza bisaba guhitamo neza. Kuko ingaruka zo guhitamo kwacu ku by’ubuzima ntizigera kuri twe ubwacu gusa, ahubwo zigera no ku bana bacu. Ibintu by’akoko (hérédité) bigira uruhare mu kwanduza indwara ya diyabete. Niba rero tubayeho ubuzima bwiza bidufasha kwirinda indwara nka diyabete na none kandi tukaba tunayirinze abana bacu.
Ariko n’ubwo twaba tudafite abana, tugomba kwiyitaho tukagira ubuzima bwiza maze tukagira umusanzu dutanga mu kubaka isi yacu.
14. Menya ko byose ari uburozi, ariko...
" Menya ko byose ari uburozi ariko biterwa n’urugero ubifasheho", byavuzwe na Palsales.
Twabonye ko bimwe mu byo kurya n’ubwo wabifata ku rugero rwo hasi bitera ibibazo bikomeye ku buzima. Ariko mu mitekerereze y’uyu muhanga tubonye haruguru, yerekana ko n’ibyo kurya byiza ufashe ku rugero rurenze bihinduka uburozi.
" Ushobora kuba ukoresha ibyo kurya byiza, nyamara kubera ko urya ibyo kurya byinshi, ushobora kugira ibiro birenze bigatera ingaruka ku buzima harimo n’indwara ya diyabete,... kurya ibyo kurya byinshi n’ubwo byaba ari byiza, nabyo bishobora kwangiza ubuzima... tugomba kumenya ko dukwiriye kurya amoko anyuranye y’ibyo kurya (indyo yuzuye), birimo intungamubiri za ngombwa dukeneye, kandi na none tukirinda kurya byinshi no kunaniza umubiri. Mu bintu byose birebana n’ubuzima, kutarenza urugero ni rwo rufunguzo".
15. Ibyo kurya byawe bibe umuti wawe
“ Ibyo kurya byawe bibe umuti wawe kandi umuti wawe ube ibyo kurya”, byavuzwe na Hippocrate. Uyu muhanga mu buvuzi ari nawe dukesha igitekerezo cy’ubuvuzi yerekana ko ibyo kurya byacu bigomba kuba imiti yacu. Ibi rero bisaba guhitamo mu byo turya ibigirira imibiri yacu akamaro, bikaturinda indwara cyangwa se bikaba byanazikiza.
Ariko kuko abantu badahuje ubumenyi ku byerekeye imirire, ni ngombwa ko udasobanukiwe yumva ko afite ikibazo akegera uwamufasha muri uru rwego.
Birashoboka ko umuntu yica amategeko y’imirire abizi cyangwa atabizi ariko ingaruka ziba zimwe. Niyo mpamvu rero tugomba kwita ku nshingano yacu yo gushaka amakuru ku buzima, maze ibyo kurya byacu bikaba umuti wacu.


c: text/html

text:
Karago: Kuba karago yarabaye iya 3 mu mihigo y’akarere babikesha ubufatanye
Abaturage bahise bamurikirwa igihembo bahawe,basabwa kurushaho gufatikanya n’ubuyobozi bakazaba aba mbere mu mihigo ya 2014-2015 Kuba umurenge wa Karago waragize umwanya wa gatatu mu kwesa imihigo mu More...
Nyarugenge: Binyuze ku nkunga ya VUP bahabwa bashinze koperative yatumye biteza imbere
Abaturage bafashwa muri gahunda y’icyerecyezo 2020 Umurenge (VUP) bibumbiye muri Koperative GOBOKA yo mu murenge wa Nyarugenge mu karere ka Bugesera, baravuga ko amafaranga y’inkunga bahabwa yatumye More...
Gashaki: Abaturage baciye ukubiri n’inzara kubera VUP
Abaturage bo mu Murenge wa Gashaki, Akarere ka Musanze bagiraga ikibazo cy’inzara bikageza aho basuhuka, ariko ngo ubu iyo nzara yabaye amateka kubera gahunda yo guteza imbere abantu batishoboye izwi nka More...
Guverinoma irashaka guteza imbere akarere ka Rutsiro mu buryo bw’umwihariko
Abayobozi bo ku rwego rw’igihugu barimo abaminisitiri batatu bagendereye akarere ka Rutsiro tariki 24/01/2013 basura ibikorwa bitandukanye ndetse baganira n’abaturage hamwe n’ubuyobozi bw’akarere More...
Rwanda | UBURENGERAZUBA: Gukora Raporo y’Ubugenzuzi bw’Imari ya Leta Si Iby’Umuntu Umwe
Umugenzuzi Mukuru w’Imari ya leta Obadiah Biraro (ibumoso),ati iyo tuje mu Ntara y’iBurengerazuba tuba dufite icyizere kukobasanzwe bafite clean audit report inshuro ebyili.Guverineri Kabahizi Céléstin More...
Rwanda | KARONGI: Abaturage b’umurenge wa Mutuntu barumva kandi bakitabira gahunda za leta uko bikwiye
Intumwa y’akarere ka Karongi Bikorimana Jean Baptiste (hagati), ati akanyoni katagurutse ntikamenya iyo bweze. Iburyo, Gitifu wa Mutuntu Umurenge wa Mutuntu ni ahantu h’icyaro cyane kubera ko uri More...
Rwanda : Rulindo – Ikibazo cy’abaturage baburana ubutaka na leta cyahagurukije intara y’amajyaruguru
ikibazo cy’abaturage bo mu murenge wa Kisaro akarere ka Rulindo bavuga ko leta yabambuye ubutaka maze ikabugurisha n’uruganda rutunganya umusaruro w’icyayi SORWATHE cyahagurukije abayobozi bakuru More...
Rwanda | Huye: Abaturage barakangurirwa gutura mu midugudu, guhuza ubutaka no kwitabira mituweri
Kuva ku itariki ya 18 kugeza kuya 20 Nyakanga, abayobozi b’Akarere ka Huye begereye abayobozi n’abavuga rikijyana bo mu Mirenge yose yo muri aka karere babasaba gukangurira abaturage kwitabira gutura More...
Ingengo y’Imali ya Leta mu mwaka wa 2012/13 ishyize imbaraga nyinshi mu guteza imbere Ibikorwaremezo
Kuri uyu wa 14 Kamena 2012 Guverinoma yashyikirije Inteko Ishinga Amategeko Umushinga w’Ingengo y’Imali ya 2012/13 kugira ngo iwemeze. Uyu mushinga ukaba ugaragaza ko Leta izibanda cyane ku guteza More...
Abayobozi b’utugari barasabwa kuba indorerwamo ya leta mu baturage bayobora
Abanyamabanga nshingwabikorwa b’utugari two mu ntara y’amajyaruguru ndetse n’umujyi wa Kigali barasabwa kuba indorerwamo ya leta mu bo bayobora kugira ngo abaturage bababonemo leta yabo. Tariki More...

robotstxt: allowed

filter: keep


text:
Ibyo bibazo byagaragaye nyuma y’umukwabu wakozwe n’ubuyobozi bw’ikigo wo gusaka telefoni waje gufatirwamo izigera kuri 80 abo banyeshuri bari batunze mu buryo butemewe.
Ahagana mu ma saa kumi n’imwe z’umugoroba zo ku wa Gatatu tariki ya 7 Nzeri 2016, bamwe mu banyeshuri bakoze ikimeze nk’imyigaragambyo , bava mu kigo bagera ku muhanda uturanye n’icyo kigo nyuma basubirayo.
Mu kiganiro IGIHE yagiranye n’Umuyobozi wa ASPEJ, Murekatete Alphonsine yavuze ko icyo kibazo bagihosheje, ndetse bakaba basaba abanyeshuri kubahiriza amategeko y’ikigo ndetse n’amabwiriza ababyeyi baba barumvikanyeho.
Yagize ati” Ababyeyi bemeje ko umunyeshuri uzajya ufatanwa telefoni azajya yirukanwa, ariko ntabwo twabirukanye izo twafashe tuzazibika ababyeyi nibaza kuzifata umwaka urangiye twongere kubibutsa kubahiriza ibyo twemeranyijwe.”
Ubuyobozi bw’icyo kigo buvuga ko byakozwe n’abanyeshuri bagera ku ijana , nyuma buza kubihosha. Inzego z’umutekano zirimo polisi n’ingabo z’igihugu ndetse n’Umuyobozi w’Akarere ka Rwamagana bakaba baganirije abo banyeshuri babasobanurira ko nta myigaragambyo yemewe mu Rwanda, ko ushaka kuyikora abisabira uruhushya.
Ubuyobozi bw’ikigo ntibuhuza n’abahaye amakuru IGIHE bo bavuga ko abanyeshuri biriwe batagaburiwe kugeza saa mbiri z’ijoro ariko ubuyobozi bw’iryo shuri bukavuga ko bariye mu ma saa kumi n’igice z’umugoroba, nabwo kandi ngo ni abahungu bakeya, kuko ngo abakobwa bari bariye kare.
Uwo muyobozi yavuze ko abanyeshuri bafite telefoni bashyiriweho y’ikigo ku buryo bidakwiye ko buri wese atunga telefoni ye kuko ngo zishobora kubarangaza, zikanabararura, dore ko ngo abenshi bazikoreshaga bacungaga abayobozi baryamye, bakarara bazivugiraho ijoro ryose.
Ku ruhande rw’ababyeyi, Perezida wa komite y’ababyeyi akaba ahagarariye n’icyo kigo mu mategeko,Rutaremara Valens yavuze ko nk’ababyeyi bumvikanye ko abazajya bafatanwa telefoni bazajya birukanwa.
Uwo muyobozi yavuze ko bazagirana inama n’ababyeyi yo kongera kubibutsa gushyira mu bikorwa ibyo bumvikanye ku bijyanye no gutunga izo telefoni n’ubwo usanga abanyeshuri benshi batazihabwa n’ababyeyi.
Hari bamwe bavuga ko telefoni zifashwe n’ikigo zidasubizwa abanyeshuri, ariko ubuyobozi bw’ikigo bwabihakanye.


text:
Umuhanzikazi Rihanna akomeje guteza imbere Afurika binyuze mu ireme ry’uburezi akomeje kuzamura mu bihugu bitandukanye, ariko muri iki gihe akaba akomeje kwibanda ku gihugu cya Malawi.
Umuhanzikazi Rihanna akomeje guteza imbere Afurika binyuze mu ireme ry’uburezi akomeje kuzamura mu bihugu bitandukanye, ariko muri iki gihe akaba akomeje kwibanda ku gihugu cya Malawi.
Uyu muhanzikazi abinyujije mu muryango udaharanira inyungu witwa “Clara Lionel Foundation” arimo kugenda areba ibihugu bibabaye byo muri Afurika by’umwihariko bikennye mu myigire maze akabitera inkunga.
Igihugu cya Malawi ni cyo Rihanna akomeje kwibandaho, aho kuri ubu yahisemo kuzamura ireme ry’uburezi ku bana b’abakobwa bitewe n’uko ari bo bakunze gucikiriza amashuri bakanarongorwa bakiri bato.
Ku bufatanye n’Umuryango Global Partnership for Eduction, Rihana yiyemeje gutanga ubufasha haba mu buryo bw’amafaranga ndetse n’ubukangurambaga mu baturage ngo bafashe abana kwiga.
Kuri iyi nshuro akaba yatanze ubufasha bwo kubaha Buruse akanarenzaho amagare azajya afasha abiga kure.
Mu butumwa ageza ku bari aho aba ari gutanga ubwo bufasha, uyu muhanzikazi avuga ko abanyeshuri n’abarimu ari bo bafite uruhare mu iterambere ry’ibihugu, bityo ngo bakaba bakwiye gushyira imbaraga mu byo bakora.
Clara Lionel Foundation n’abafatanyabikorwa bayo ntibatanga buruse mu gihugu imbere gusa, kuko no mu bihugu nk’u Bushinwa, Brazil, Barbados, Cuba, Haiti, Grenade, Guyana na Jamaica hari abajyanwa gukomerezayo amasomo.
Mu ruzinduko rwe mu minsi ishize, Rihanna yafashe ingwa ajya ku kibaho anigisha imibare abana basaga ijana bari bateraniye mu ishuli.
Ibi ngo bikaba biri muri gahunda y’ubukangurambaga mu gukusanya inkunga ingana na miliyali ebyiri z’amadolari y’Amerika yo gufasha abana basaga miliyoni 800 ku isi batabona uburezi bw’ibanze mu bihugu by’ibikene.
Ndacyayisenga Fred
Ibitekerezo
@Kagambage, nonese kwiga bibiriya bizakemura ibibazo biri ku isi? Iyo myumvire irashaje. Gusa wowe nabandi muhuje gucira abantu imanza murabashije. Ese mwareba ibyanyu gusa mukareka ibitabareba ? Ngo muhora mumubona ahinduranya abagabo? Ibyo byitwa gukora ubusa mba nkwambuye. Nsoze nkubaza nti urinde ucira abantu imanza? Kanda hano umusubize
Rero mureke mbabwize ukuri. Hano Ku isi hari abiyemezi benshi bibwirako uko biyemera ari nako Imana ibemera! Uyu Rihana ni intangarugero mubikorwa umuntu asabwa gukora kugirango Imana ikwemere. Bible iti ntabwo wakunda Imana utabona udakunze mugenzi wawe ubona. Mwibuke Ku mperuka hari benshi bazakorwa n'isoni n'imirongo ya Bibiliya yuzuye igasendera mumutwe. Ibikorwa biruta kwirirwa umena abantu umutwe. Dore ngo uko bizagenda mwese mwumvire aha"YESU AZABA HARI ABANTU BARI IBUMOSO N'IBURYO BATEGEREJE KUJYA MU IJURU. ABIBURYO ABABWIRE ATI MUZE DUSANGIRE IBYIZA MWAHARANIYE KUBERA IBI BIKURIKIRA: 1.NARINSHONJE MURAMFUNGURIRA.2.NDI IMBOHE MURANSURA.3NDWAYE MURANGEMURIRA.4NAMBAYE UBUSA MURANYAMBIKA. ABUJUJE BIBLE MUMITWE BARI IBUMOSO ABABWIRE ATI MWE UMURIRO WITEKA UBATWIKE SHA.KUKO MWARANYIRENGAGIJE NDI MUBIBAZO. BAMUSUBIZE BATI"NYAGASANI NIRYARI TWAKUBONYE TUKAKWIRENGAGIZA? ABABWIRE ATI"UMWE MURI MWEBWE MWABIKOREYE UCIYE BUGUFI, BURYA NI JYEWE MWABAGA MUBIKOREYE. MUMVE MUMASO HOGI MUGENDE."UBW Ubwo rero ,ibikorwa byiza amagambo make! Rihana we Nyagasani akongerere umugisha. Natwe uzaze kabisa. Kanda hano umusubize
Ese kuki ajya muri Malawi kandi na Madona ariho ajya we yagiye muri Darfour cyngwa Somalia cyangwa mu Burundi nari Nibeshye mu Burundi hariyo Beyonce. Kanda hano umusubize
hhhmbaga kutavuzengoa zemurwandase? Kanda hano umusubize
Imana izamuhe umugisha Kanda hano umusubize
Ahaaaaa Umuhanzi Ushaka Guteza Ibihugo Bicyennye Murafurika Murwanda Ntazajyere Mu Rwanda Rwacu Numvise Adacyijijwe Ngokorana Nimyuka Mibi? (illuminette) Kanda hano umusubize
Ibyo wowe uvuze reka guca urubanza kuko ntahobihuriye nibikorwabye akora!! Kanda hano umusubize
Ku isi hali abantu n'imiryango myinshi (NGO) bifasha abantu.RIHANNA arakora ibintu byiza cyane.Gufasha abantu ni byiza,imana irabidusaba.Ariko kugirango imana ikwemere,nuko wumvira amategeko yayo.Ntiwice,ntusambane,ntiwibe,etc...RIHANNA duhora tumubona ahinduranya abagabo baryamana nawe batarashakanye.Kugirango imana imwemere,nuko abireka kuko imana idakunda abanyabyaha banga kwihana (Yohana 9:31).ISI yose ifite ibibazo byinshi.Kugirango biveho,imana yashyizeho UMUNSI W'IMPERUKA (Ibyakozwe 17:31).Kuli uwo munsi,izabanza imenagure ubutegetsi bwose bwo ku isi (Daniel 2:44),isi yose iyihe YESU abe ariwe uyitegeka (Ibyahishuwe 11:15),ayihindure Paradizo.Kuli uwo munsi kandi,imana izica abantu bose bakora ibyo itubuza,ku buryo intumbi zabo zizaba zuzuye isi (Yeremiya 25:33).Hazarokoka abantu bake cyane bumvira imana.Bizaba nkuko byagenze igihe cya NOWA,ubwo imana yicaga abantu bose bali batuye isi,hakarokoka abantu 8 gusa bayumviraga (Matayo 24:37-39). Ibi tubabwira,birenda kuba.Abahanga benshi batemera imana,nabo bahamya ko IMPERUKA iri hafi cyane.Aho kwibera mu byisi gusa,nimushake imana hakiri kare.Nicyo imana idusaba muli Tsefania 2:3.Mu isi nshya dusoma muli 2 Petero 3:13,ibibi byose bizavaho:Ubukene,akarengane,intambara,ubushomeri,indwara,urupfu,etc...Dukore kugirango tubeho,ariko kandi namwe muze twigane BIBLE ku buntu,namwe mudufashe gukora UMURIMO wo kubwiriza Yesu yasize asabye abakristu nyakuri bose (Yohana 14:12). Ntabwo ari RIHANNA cyangwa NGO zizavanaho ibibazo isi ifite. Kanda hano umusubize
Muraho ! Muvandimwe Kagambage, kuki wihutira gucyira umuntu urubanza kandi atari wewe bishinzwe kuzacyira abantu imanza ? Ese wewe ubwo uratunganye bya cyane ? Ibyo wanditse byose. ni bwabuyobe bwanyu aba témoin mwibwirako muri mukuri aho mwuzuza ama versets Bibliques mumitwe nkaho kujya mw'ijuru bizadusaba kuyavuga yose kugira ngo winjire. Ibyo Rihanna akora umenye neza ko azabihemberwa. Ese ko mbona usa n'uwa blotse Bible mumutwe, ntaho wasomye havuga ko indaya n'abandi tuzi ko arabanyabyaha bazatanga abayita abakristo kwinjira mw'ijuru ???? Ubwo Rihanna ntiyagutanga kwinjira mw'ijuru wewe ugasigara na ma versets yawe ? Mujya Mwubaha umuntu ukurusha gukora ibyiza my dear. Mureke gucyira abantu imanza ibyo s'ibyanyu. Kanda hano umusubize
nonese niba isi ifite ibibazo twicecekere? turebere? tubiharire Imana? Oya Ufi icakora yagikora tukagerageza guhindura isi. Kanda hano umusubize


text:
Oral testimony of UMUHOZAWASE Fidela
- Pre-Genocide experience
- Introduction
- Family life
- Extra judicial executions and the meetings
- Genocide Experience
- Death threats
- Displacement
- Arrival of french soldiers
- Turquoise zone
- Burning of the dead body
- Post -Genocide
- AERG life
- Objectives of AERG
- Messages to the orphans
- My feeling
- Message to the my children's
- Vision in future
- Remembering my siblings
- Messages to the survivors
- Extrajudicial executions,the meeting and torture
- Flight
- Killings
- Burning of the death body
- AERG life
- The orphans
- My feeling
- Vision of future
- Remembering my siblings
- The survivors
- Umuhozawase Marie Fidela
- Buhingo Fidel
- Cyaruhanga Marie Chantal
- ALEXIS
- Nyiramasuhuko
- Papa Titi
- Kayirebwa
- Macuho and Kalimu
- Mapengu
- Rwampara
- KIGALI
- Butare
- Gitarama
- BYUMBA
- Musee
- Kwibuye rya Shandi
- COMMUNE
- Barrièrre
- Gikongoro
- ZONE TURQUOISE
- Murambi
- Saint Andree
- Shyorongi
- Rwanda
- Ruhabgo ,Gitisi
- Umuhozawase: Nitwa Umuhozawase Fidela nkaba,nitwa Umuhozawase Marie-Fidela papa wanjye yitwaga Bugingo Fidele,mama wanjye yitwa Cyabahanga Marie Chantal,mbere ya genocide twabaga mu Rwampara nubu akaba ariho tukiba uh nkaba mvuka mumuryango w'abana batatu nkaba ndimo hagati.
- Martin: Hanyuma nuko gerageza utubwire genocide itaratangira mumuryango wanyu wabana batatu na mama wanyu mwari mubanye mute mbere ya genocide ?
- Umuhozawase: Mbere ya genocide murugo habaga abantu benshi habaga abana bavukanaga na mama kuko bavuka mu Mutara muri mirongo icyenda ntabwo bari bafite ubuzima bwiza kuko ntabwo hari hari amahoro kugeza muri mirongo icyenda na kabiri kuba murugo ;baba murugo grand-mere na grand-pere naba tentin naba oncle benshi eh nigaga muri maternelle grand-frere yiga muwambere bo kuko bajyaga bababaza nubwoko bwabo ariko twebwe ntabwo bajyaga batubaza ;kubaho twabagaho nkuko bisanzwe ntabibazo byinshi twagiraga.
- Martin: Nagirango udusobanurire niba ijyaga kuba hari abantu bamwe n bamwe bajyaga babona ibimenyetso byayo nubwo bwose wari umwana ariko se hari abantu bigeze baza kuba menacant mumuryango wanyu mwari mufite umutekano mubanye neza ntakibazo,ntabantu bigeze babatera cyangwase bagire ikintu babahindura mubuzima busanzwe ?
- Umuhozawase: Twebwe mbere ya genocide muri nenonti nibwo hari harimo musaza wa mama wafunzwe mubyitso ariko nyuma nyuma nabonaga ibintu by'imyigaragambyo mama yavaga kukazi hari igihe bigeze kubatangirira kuri onatracom barabakubitango nibajye gushaka Bunyenyezi ngo ari i Nyamirambo ibintu nkibyo imyigaragambyo niyo twabonaga buri gihe cyangwa na meeting twarayumvaga.
- Aegis: Hanyuma rero ubwo genocide izagutangira genocide aho wari uri byagenze gute watunyuriramo mumagambo arambuye.
- Umuhozawase: Uh mbere ya genocide nka une semaine mama hari abantu bakoranaga nawe baramubwirango hari ibintu bibi bigiye kuba muri Kigali mama ahita atwohereza aduha umugabo umwe witwaga Alex ngo natujyane i Butare hariyo mukuruwe wari marie aba arihobatujyana ;genocide nyine yatangiye turi i Butare tumazeyo une semaine eh twagezeyo ariko ndibuka hari ibintu bibi bizaba kuko harina murumununa we wari kuzaza ntiyaza avugango hazaba ibintu bibi nkibyo umuntu wese yarabyumvako hazaba ibintu bibi hano muri kigali.
- Aegis: Hanyuma ukomeze udusobanurire ukuntu genocide irangiye byagenze,genocide yabaye i Butare udusobanurire ukuntu byagenze ese mwagumye murugo bigenda gute kugeza igihe genocide yarangiye ?
- Umuhozawase: Ahantu twari turi twari turi i Butare Kumukoni turi kuri mukuru wa mama witwaga Lorance niwe wari imfura iwabo eh yari njyewe na grand-frere nundimu cousine umwe na demi-souer wa mama nundi mwana mama yari abereye maraine twavanye murugo tujyanayo ninjye muto wari muri bose,uwomu tentin yari afite umwana umwe muto kurijye tubahongaho habagamo undi muhungu wigaga muri universite ari umwana wa maraine wa mama wabaga mutu annexe hepfo yaho noneho twari dufite hari hari umuzamu rerowe yabaye n'interamwe nokuri urwo rugo bari baturanye no kwa Nyiramasubuko je crois kwa Nyiramasubuko ubwo abajepe kuko nyine kuko bari bazi umugabo wa tentin bari baziko ari umuhutu ntabwo baje kudushaka cyane kuko aritwe byagaragaragaho cyane duhita tujya kuba kumugabo witwaga papa titi.
- Umuhozawase: Eh tuba ahongaho umwana wigaga muri campus wari waraje baramwica bamwaicira munzu bamukuye muri plafon twebwe twagumye ahongaho jyewe nuwo mu tentin tuba mucyumba cyari ba mama bo barino aha nyuma bamaze kubicira abandi bana babanaga nyine basazabe babona ntakundi byagenda kandi abagore nibo bashoboraga kubona uko barokoka mama na barumuna nabe babiri,n'umugore wa musaza we batanga ibintu bari bafite ikamyo ngo kibajyane nyine bambuke kibajyane i Gitarama kuko hari mukuru we wagombaga kuhahemberwa wakoraga muri BCR ;bagezeyo nyine kuko bari bafite umu cousine wabo wabagayo wari ufite umugabo w'umuhutu wabaye n'interahamwe uwo mugabo wabo niwe wabafashije kwambuka i Gitarama baraza bagera i Butare twebwe twari tumaze igihe gito ntabwo bari baziko duhari ntabwo bari baziko tuhaba kuko twari duturanye no kwa Nyiramasubuko kuko ibintu byahazaga by'ibitero byibiki.
- Umuhozawase: Noneho bahageze ba mama mukwinjira barababona nyine baravuga bati abatutsi bajemo aha icyo gihe hari hatangiye nokuba imirwano myinshi cyane bibangombwa ko twashaka ukuntu twahunga harinigihe bigeze gshaka ukuntu rimwe badutera ari nijoro ba mama baraje uwahoze ari ministre Habyarimana araza kuko yabaye i Byumba na grand-pere yarahakoze araza aje kuhareba asanga bagose urugo rwose aradukiza ariko ntiyabitubwira arikomereza ahita arigendera.
- Umuhozawase: Twebwe rero nyuma nibwo baje nyine nibwo hari hari amasasu menshi cyane na mukuru wa mama yakkoraga muri musee ashinzwe ibintu by'imico,agenda ajya kuri musee na muni-bus adushyiramo aha umujepe umwe wo kwa Nyiramasumbuko amafaranga ngo batwambutse uwo mujepe aradutwara atugeza ku ibuye rya Shandi turaharara bucyeye dushaka kwambuka ngo tujye i Burundi uwo mugabo wumsu tentin aravuga ati oya ntabwo bambuka ntabwo nabarenza abarundi bari hariya duhita dukata dufata iya Nyakizu noneho tugeze ahantu kuri bariere imwe imbere yacu hari hari imodoka imwe ya muni-bus ya jaune yari irimo ababikira na abapadiri,ababikira n'abapadiri bo bahise banabica bo twebwe rero ko twari dufite umushoferi w'umuhutu cyane ariko bigaragara umugore we n'umukozi we nakana kabo bari badutwaye.
- Umuhozawase: Twebwe nyine abatari bafite indangamuntu zanditseho abahutu bo bari barazijugunye byo ntawazigendanaga noneho ubwo tugera kuri bariere baradusaka wamu tentin wari ushinzwe ibintu byu'umuco ubanza ahari yarashakaga kwandika ibintu by'igitabo kubuntu by'u rwanda simbizi neza yari afite akamarete kari karimo ama cassette menshi yafashe ibintu byose yajyagamo yafataga noneho bafatamo par hazard bafatamo cassette bashyizemo bumva n'indirimbo za Kayirebwa noneho bahita bavuga bati ntakundi byagenda noneho izizo n'inyenzi zatugezemo atujyana kuri commune yaho jyewe kuko genocide yabaye ndi munzu cyane nabwo nabonaga bantu bari ntazi ukuntu bameze.
- Umuhozawase: Haza chef wabo yari yarabanye n'umugabo wa murumuna wa mama niba ari mubintu byamashyaka PSD niba ari mubintu nkibyo arangije aregenda aramwinginga aramusobanurira noneho ati munsigarane jyewe ariko bano bantu mubareke arangije uwo mugabo abura uko abigenza arabangira ageze aho aravuga ati ngaho sawa mugende ariko abwira bariere yari imbere ngo abo bantu nibabacike bafite ama cassette ni inyenzi ibintu byinshi,mukugenda munzira hari harimo abantu benshi bagendaga abantu bahungaga tugenda tujugunya ama cassette mubantu kuburyo twageze kuri bariere nta cassette nimwe dusigaranye tugeezeyo bahita batuvanamo baradusaka ;badusatse babura ikintu babura ama cassette baratubwirango ntabwo ari mwebwe bahagarikishije mufite ama cassette turavuga ngo oya nindi muni-bus yumuhondo nabari barimo barangije kubica kubera muni-bus yari irimo ababikira twari twayibonye barangije kubica.
- Umuhozawase: Baratwihorera turakomeza turagenda tugera ku Gikongoro ku Gikongoro ho wabonaga ubwicanyi bwanashize ntabwo wabonaga ko barimo barica wabonaga bwanashize kugenda twaciye kuba faransa ahantu hari hari bariere yabafaransa turagenda tujya i Murambi tura ahantu gutya ahantu hari hari ikizu cyari gihari bahita ngwiki tuhamara iminsi ibiri,uwa kabiri abantu bari baraho bari bamaze kutumenya noneho uwomunsi tutari buwurenze bari buze bakatwica bari bamaze no kutumenya mbere,kuko bajyaga baza bakinjiramo bakaza bakatwibarisha ibintu bagasubirayo ;umugabo wa murumuna wa mama arabyuka arinijoro n'umugorewe ntabwo yarazi aho agiye tugiye kubona tubona haje igikamyo cyabafaransa baraza batwuriza igikamyo batujyana muri zone turqoise.
- Umuhozawase: Twagezemo inzu zabo zose zuzuyemo amaraso mwarakoropaga mugakoropa amaraso gusa bakajya bafata ninzu bakayitwika yuzuyemo imirambo mwajya gucukura toillete mugacukura un metre mugasangayo imirambo inzu iteye ubwoba tuhamara iminsi tuhamara igihe,
- Martin: Izonzu zabaga ari izabafaransa.
- Umuhozawase: Nihariya eh zabaga ziri munkambi yabafaransa niho zari zari ko icyo gihe byari biteye ubwoba hari hari ibikuta byose byuzuyemo amaraso yahantu hose,tuhamara igihe genocide iza kurangira ahongaho Imurambi tuvuyeyo nyuma haza kuza umushinga sinzi umushinga bavuga nyine ngo batahura abantu ibiki batwiriza ibikamyo batugarura i Butare tujya kuba i Butare naho bari barashize munzira mwajya nogushaka amazi mwagera imbere mugahita mugahita muhura n'umuntu wapfuye hakiri ibintu biteye ubwobwa tugumayo ariko twari tuziko ba grand-mere bapfuye abiwabo wa mama twasize i Kigali twari tuziko bapfuye ubundi twebwe ba mama batugezeho twari tuziko bapfuye baratubwiragango babteye amastrimu yo mubiki barazibateye babateye sisrtimu nubwo ariko heureusement nubwo bayibateye ntiturike ikaza ikamenagura amadisha gusa nishwanyagurike neza ba mama,mama numu demi-souer we nundi murumuna we bava ahongaho twari turi baza i kigali aho twari turi nyine badusizeyo kugirango ntabwo twari kuza ngo dukubitane n'imirambo imbere y'umuryango kimwe nkuko bumvagako baje kubanza kuhatunqganya ubundi tukazaza
- Umuhozawase: Bahageze baraza basanga grand-mere na grand-pere bariho nabasazabe babiri inkotanyi zari zarabajyanye muri saint-andre basanga bo baracyariho nyuma ya genocide tugiye kubaza kwa papa ho hasigaye nk'abana bake cyane na mushiki wa papa umwe yarafite umugabo w'umuhutu abandi bose bavukanaga na papa bari barabishe n'abagore babo ubu hasigaye umugore umwe wa mukuru wa papa na mushiki wa papa bonyine na grand-pere wa papa baramwishe ;kwa mama ho hapfuye basaze be babiri basanze murugo baje bagakora murugo umwe yitwaga Macuho nundi witwaga Kalim nibo babishe barabatwara undi bamwicira i Cyangugu,undi murumuna wa mama bamwicira i Shyorongi kuko yakoraga i Byumba yavaga i Byumba ahunga nyine muri genocide bamwicira i Shyorongi.
- Martin: Hanyuma i Murambi ho yaharangiye buryo ki ?urabona zone turquoise interahamwe zahunze zijya muri congo,inkotanyi nazo zahageze zibanza kurwana ho gato kuberako hari hagikambitse interahamwe igihe ahandi hose hari hari harafashwe ese igihe interahamwae zagiriye muri congo mwarazibonye,igihe inkotanyi zazaga mwarazibonye mwatubwira sinzi ukuntu genocide yahariya yarangiye ?
- Umuhozawase: Twebwe turi muri zone turquoise twahageze par que hari abandi bantu bahaje mbere interahamwe ngo nyuma abafaransa niba barashwanye n'interahamwe baba baragiye bakaza bakabica ubanza iyomirambo twahasanze mbere abobantu bari barabiciye aho kwariko nyuma baza kudutwara babazaga abagenda sinzi njyewe ntabwo nabyumvaga abashaka kuguma murwanda cyangwa abashaka gukurikira abandi bahungaga nyine interahamwe zahungaga hari ababakurikiraga hari nabandi basigaraga mu Rwanda ntabwo nakubwirango intambara yarangiye gutya i Murambi twabaga turi munkambi ntabwo twamenyaga uko ibintu byagenze kuko barahadusize.
- Martin: Ariko i Murambi nahagane hehe i Murambi hari ahantu hari urwibutso ahohantu mwari muri hari inkambi hari hakiri imirambo yabantu bari barahaguye cyangwa bari barayihakuye ?
- Umuhozawase: Yarihari barayifataga bakayirunda munzu imwe cyangwa barabatabye baragize iki.
- Martin: Nukuvugango mwebwe mwabagamo mwabanaga n'imirambo
- Umuhozawase: Hari partie imwe batubuzaga kujyamo hari umufaransa umwe bakundaga kumwita mapengu niwe wakundaga gutwika izonzu zabaga zirimo imirambo ibiki babaga eheh
- Martin: Hanyuma cyagihe mwatubwiragango bajyaga babatwara mumodokari hanyuma mwebwe ntabana mwari muzi uwo mwanya utumye babahungisha cyangwa barawutwaye gusa
- Umuhozawase: Njyewe narinziko ngiye muri vacance icyakora ubundi mama yaratubwiraga ngo tugiye kujya mu Ruhango aho papa akomoka aho bita i Gitisi kwa grand-pere wa papa nyine ubyara papa tugezeyo bwari bwije uwomu tonto ahita atubwira ngo oya reka tugende nzabagarura dutashye turakomeza twigira i Butare kuko uwomu tentin kuko yari nawe maraine wajye numvaga nyine twigira muri vacance kubera tentin nyine ibiki ntanubwo ibyo narimbizi byo kureba umuntu ngo ni umuhutu n'umututsi bajyaga babishwanira harsi umugabo umwe bajyaga babishwanira yari umusirikare kungoma ya Habyarimana igihe niba inkotanyi zivanga ninani barabishwanira cyane aranamubwirango nzakwica muri genocide bagiye guhungira iwabo umugore arababaza ati abasanze aha nuguhita abica mwe barongera baragaruka ariko mubiryogoho iyo tuhaguma twarikuba twarapfuye.
- Martin: Hanyuma watubwirako iyo mujya i Butare mwari muziko mwigiriye muri vacance nonese waje kumenyako uri muri genocide ryari ?
- Umuhozawase: Twihishe kuri uwo mugabo papa titi yitwa Jean-Marie niho twari tuhihishe noneho haza umu cousin wa mama nshaka guturumbuka ahantu bari banshizengo jye kumusuhuza ubwo njewe nibwo bankubise barabimbwira barabinsobanurira neza barambwirango barimo kwica hanze ibiki ndabyumva ariko hari nabandi bana twarinze murugo batazi ibyaribyo baziko tugiye muri voyage ati karabaye tubyuke twiryamire twikomereze voyage ntabyo babaga bazi
- Martin: Nukuvugango mwebwe nk'abana mwari muziko mwibereye muri voyage ntabwo mwigeze mumenya ibyaribyo.
- Umuhozawase: Usibye nyine ukabura ibyurya nk'umuntu utari muri voyage ariko ndumva rwose warigira gutembera bisanzwe.
- Martin: Hanyumase hari ikintu nshaka kumenya hanyumase iyo asohokaga ukabura ibyurya nubwo ibyari byose nubwo wari umwana ufite imyaka itandatu ibyaribyose ntabwo ari imyaka mike cyane ese kuki utabashaga kumenya impamvu ibyo kurya bitabonetse ?
- Umuhozawase: Njyewe nari narabimenye ahantu narindi naraba ndaho bari bafite abana nkirirwa nywa amata yabo,amata nyine yo mubigozi byabana tuka nyine we kuko nyine njyewe nabimenyeye ahongaho twari turi nyuma njyewe nari naramaze kumenya icyo aricyo muri genocide nyine ko abantu bari kwicana ntazi ibyo baburana ibintu nkibyo.
- Martin: Hanyuma umaze kumenyako abantu bari kwicana ibyari byose wabashije kugira washatse kumenyango nibande bari kwica abandi nubundi nibintu byumvikana ?
- Umuhozawase: Ntabwo nigeze mbitekerezaho cyane kuko ubwanjye nanjye ntabwo nigeza menya icyondicyo sinigeze nanatekereza kumenya icyo bari kwicana nyine bari kwicna gusa
- Martin: Hanyuma waje kumenyako ari abahutu bicaga abatutsi ?
- Umuhozawase: Narabikmenye.
- Martin: Hanyuma ugereranyije icyo gihe warurimo utazi ibyaribyo wari ufite risque zo gushobora gupfa kuko waruri mubwoko bw'abantu bagombwa kwicwa cyangwase bagombaga kwica ubungubu urabwizi warabimenye ese aho umaze kubimenyera ati burya koko bimeze gutya wumvise umeze gute ?
- Umuhozawase: Wowese wari kubyifatamo ute umuntu yarabanzaga agatekereza kubera iki aritwe batangiraga bashaka kwica washaka no kubimenya byari ibibazo byinshi cyane ntakuntu wari bukibaze nurangizango unacyisubize.
- Martin: Washoboraga no kukibaza ababyeyi ariko ?
- Umuhozawase: Uyo urebye niyo unabajije ntabwo wamenya igisobanuro cyabyo abantuko bari abagome ibintu nkibyo
- Martin: Nonese wabaye mumuryango wase wa ARG hano muri saint-andre muri saint-andre mwabaga muri arg,arg ngirango numuryango umwe uhuza abantu bacitse kw'icumu ry'abana bari mumashuri,wagiye uhura nabandi banyeshuri bagiye bagira ibibazo bitandukanye wenda kuberako genocide yabaye ahantu ntabwo ari hamwe gusa hirya no hirya kuko yabaye ino aha muri Kigali none rero nagirango nkubaze ese mumaze guhura navugako ari nkoguhozanya kuko bamwe babaga bafite ibibazo byinshi ubwo buryo bwo guhura nabo babamariye iki kuba muhuriye muri ARG kuko hari n'umuntu ujyamo akumvako ari muri ARG gusa arikose mwebwe haricyho byabamariyo ndagirango twebwe utubwire nk'ikintu byabamariye nk'umuryango wa arg byakumariye kuba uwurimo.
- Umuhozawase: Umuryango wa arg utumariye ikintu kinini cyane bararerana,baragufasha ntabwo erega ibibazo ibyaribyo byose kandi ibibazo byinshi babasha kugufasha nibiri morale ikibazo cyose ugize niyo wicaye ukumva ubundi bubabare bw'abandi nibwo ubasha kwakira ubwawe wowe uhita usanga ubwawe ntakintu buvuze ibiki ukumva undi niwe ubabaye ukagira tendance yo kumufasha ubwawe ukaba ubwirengagijeho gato kandi biranakuze kujsya muri arg uba uri responsable w'ibintu byinshi bikagusaba gukura nawe mubwenge nawe ugafunguka arg irafasha;jyewe yaramfashije cyane narafungutse mumutwe kurusha mbere ntarayijyamo.
- Martin: Watubwira uburyo wafungutse mumutwe nukuntu yagufashije wadusobanuriye?
- Umuhozawase: Ubwo mbere ntabwo nashoboraga kujya mu bantu umuntu kuba agire kuba yambwira ikintu ngo ngire icyo namufasha yaravugaga nkamureba,icyo namufasha wenda namufasha ibintu bidafite rikmwe na kabiri ariko ubu yabasha kuvuga nkamwumva,nabasha no kugira inama namugira ariko mbere numvaga bitanandeba.
- Umuhozawase: Ubwo mbere ntabwo nashoboraga kujya mu bantu umuntu kuba agire kuba yambwira ikintu ngo ngire icyo namufasha yaravugaga nkamureba,icyo namufasha wenda namufasha ibintu bidafite rikmwe na kabiri ariko ubu yabasha kuvuga nkamwumva,nabasha no kugira inama namugira ariko mbere numvaga bitanandeba.
- Martin: Hanyuma arg yigeze ibafasha gusesengura no kumenya neza mubyukuri aho genocide yavuye ningaruka zayo kuko byose nibintu bigomba kugendana?
- Umuhozawase: Usibye no kudufasha namwe ubwanyu usangamo abazi ingaruka zabyo banatekereza no kuba babimenya icyabiteye icyo aricyo ugasanga muhuze n'ibitekerezo buri wese akungura inama natwe tuba turi abana turerana nicyo gituma tugenda dufashanya buri wese akazana inama ye undi iye mukagera kugisubizo kizima.
- Martin: Akenshi iyo abantu bari mubibazo barabivuga bakanabishakira n'umuti nk'abana nkamwe mwahuriye ahantu muri arg mwabaye muri genocide niki kintu mwicaranye mukavuga muti twagize ibibazo bimeze bitya none dusigaye tumeze gutya mureke dukore dutya kugirango bizamere bitya,mwakoze iki nk'abana mwahuriye nk'ahantu mufite nk'ibibazo bitandukanye aha ndashaka kuvuga mushobora gufata ingamba mwabayemo cyangwase mushobora gufata ingamba kugirango muzajye mwifata mutya ibyo mwabayemo byari bimeze bitya?
- Umuhozawase: Ubundi muri arg twebwe twafataga ikintu cyo kurerana eh inshingano zayo zo kurerana harimo,noneho muruko kurerana kugirango umwana asubire agufate nkuko harimo abana benshi babuze ababyeyi ukamwumvishako nawe akwita mama cyangwa akakwita papa kandi munganya imyaka kenshi na kenshi aba akuruta kumushyiramo icyo rero hari nk'umwana ubumaze imyaka ibiri atumva n'umuntu umukunze rero ukamwumvishako wowe uhari wowe ushobora kumufasha ibibazo ukaba uko ubashije kubikemura cyangwase byakunanira ukamushakira ababimukemurira byumvikanako nawe kuba yarasigaranye nundi muntu umwitayeho bikamugabanyiriza agahinda agakomeza akumva kandi tugaharanira kubaho kandi neza,bigatuma byanagufasha nokumvako wumva nawe ushaka kubaho kandi ari wowe biturutseho bikagusaba nawe gukoresha imbaraga zawe nawe ukazabaho neza.
- Martin: Hanyuma kugirango abantu bokwa papa wanyu barabishe waba waramenye uburyo bishwemo abantu babishe?
- Umuhozawase: Hapfuye benshi bo bari batuye ahantu bita I Gitisi ehh babaga muri cartie imwe ari benshi kuburyo rero baza kuza kwica bo bari babazi nabantu babishi bembere ho bari babanje no kurwana iyo tugiye no kwibuka niko bavuga nyine babanje kurwana nyuma noneho haza kuza interahamwe ziturutse mu Ruhango nyine ziza zihera kumurongo zirabica nyine hasigayemo,hasigayemo abana gusa nuwo mushiki wa papa ntabwo, yabaga mu Ruhango mumujyi habagamo abana ariko nabo bakuru;harimo nabandi bana ariko bajyiye bapfa ntabwo ari benshi cyane nkabantu bakuru hari n'urwibitso rwabo gusa.
- Martin: Ngarutse ku arg niho nshaka kwibandaho umuryango wa arg wawubayemo ubona niki cyantumye arg ishingwa.
- Umuhozawase : Nka arg yashinzwe kuberako hari hari abana benshi bacitse kw'icumu kandi bataranakira batarakira ibyabo yashinzwe kugirango abana bisungane kugirango nabo bafashanye babashe nabwo gusohoka nabo muri ubwo bwigunge bwabo bari bafite
- Martin: Hanyuma muri genocide nubwo abana benshi,abana benshi ntabwo bari bazi mubuykuri ibintu barimo ibyaribyo koko nkuko umaze kubivuga abantu benshi bari bameze nkabaabandi babaga bakurikiye bame cyangwa se bakagenda bakurikiye ba nyina ntabwo babaga bazi ko bari muri genocide kuko urabiziko iyo umwana utazo ubwenge ntabwo abaziko bari kumwica cyangwa atazi ubwoko bwe kandi bagiye bicwa nabo bana bagiye babakubita kunkuta muburyo bukabije;nk'umuntu w'umwana nkawe wabaye muri genocide ukabasha no kurokoka kuko bamwe ntabwo barokotse bamwe nabamwe bagiye banapfa sinzi turagirango uduhe nkakantu kameze nka message waha abana barokotse wavuga no kubapfuye bagenzi bawe wowe dore uyu munsi uracyariho kandi wabaye muri genicide niki wavuga kuri ibyo bintu.
- Umuhozawase: Message naha abana barokotse nuko bo kuri bo ntabwo bazi genocide nuko yabaye ngo bayujmve neza nk'abantu bakuru nkuko bayumvishije bayigizeho ingaruka icyo nababwira nukwihangana,bihangane byose birashoboka ntampamvu yokugira niba barabuze iki kugirango bumveko ubuzima bwabo bwarangiye eh ntabwo burarangira nibihangane bazabaho kandi bazaho neza igihe nigihe cyacyo.
- Martin: Ubwo Reka nkubaze ikintu hariya hantu hose wagiye ugiye muri vacance urangije uva hariya muragenda mujya za Murambi muca iyongiyo hose muhura n'ibibazo buriya ujya wibaza cyangwa ujya wumvako aabantu abantu ndashaka kuvuga abaturanyi cynagwase abandi bantu muziranye soit baba abantu bubwoko bwahemuwe cyangwase abahutu barimo bica burya ujya wibaza nezako bashobora kuba bazi ibyo wanyuzemo?
- Umuhozawase: Eh baba babizi,barabizi baba nkabantu cartie yahariya tuba rero ninkingo nk'ebyeri gusa abandibo bakaba barafunzwe abandi bagira ikira bo barabiezi kuko barabikoze bazi uko babagaho nabandi barabiziko bahunze bazi uko ubuzima bwari bumeze,bazi uko bahunze ,bazi uko ubuzima bwari bumeze,bazi uko abo bahungishaga uko bari bameze ntanumwe utabizi
- Martin: Hanyuma wavuzeko mbere y'intambara wagiye ugiye gusura ba sogokuru wa grand-mere ukibukako bamwe batakiriho kandi kuba batakiriho siwowe wabiteye ntabwo ari wowe wabiteye nabo ntabwo aribo babiteye kuko bapfuye ninkuko bisanzwe haraho ushobora kuba wagera unomunsi kandi warahajyaga kuko ntamuntu n'umwe uri buhasange niki kintu ubivugaho ese wumva bigushimishije wumva byarakujbabaje twagirango ugire ibintu ubitubwiraho nkuburyho wabashaga kujyayo kera?
- Umuhozawase: Birababaje nonese kwicara vacance yose wayi partage kwinshi uvuga uti ngiye aha ubu uricara aho ugiye naho ntabwo uribujye kujarajara ngo uvujyengo ngiye kwa grand-mere ibi nibi nibake cyane basigaye nko kwa papa ho gutekereza vacance ubu nuku mfite aba cousine bagiye bi marie naho mbere ho ntabwo najyaga ntkereza vacance ngiye aha ngiye gukora iki;ubu muri famille yo kwa papa aho bari batuye tujyayo le sept zukwa kane gusa tugataha ntaninzu nimwe ihari hasigaye amatongo gusa. njyewe
- Martin: Ariko ndagirango unsobanurire ibyo bintu ubundi byo kuba hari amatongo gusa ntakintu wumva byagutwaye.
- Umuhozawase: Nonese ubundi twajyagayo tugiye kwishima kugenda ugiye kwibuka ntacyo ntakindi kintu ushobora kujyana ugiye kuhakora.
- Martin: Mwajyagayo mugiye kwishima noneho?
- Umuhozawase: Ubwo nyine ugenda ugiye kubibuka.
- Martin: Ubwo ibyo bintu ubzo warabyakiriye wowe nkawe Fidela?
- Umuhozawase: Uh narabyakiriye barabivuga ukarira bisanzwe ariko biba byarashize ntakundi wagira ugomba kubyakira.
- Martin: Nonesebu uzagira umuryango nubwo genocide yabaye uri umwana ariko wayibayemo nukuvugango abana ushobora kuzabyara bashobora kugira ingaruka za genocide kuberako bazaba batakibona umuryango wawe,abo bana uzababwira iki.
- Umuhozawase: Nyine uzababwira genocide yo ntabwo utuvamo uzicara ubasobanurire barapfuye habaye iki niki abahutu bica abatutsi bene wanyu bagenderamo,naho byahereye kugirango umuryango ube muto babyumve bagira bate.
- Martin: Hari igihe bashobora kubyumva bakakubaza ibibazo byinshi?
- Umuhozawase: Bazambaze nzabasubiza nabasobanurira batabyumva nkagira ahantu mbajyana bakajya kujya kubyirebera.
- Martin: Ahantu wabajyana nukuvuga iki?
- Umuhozawase: Hari inzibutso wabajyanamo ukababwira uti dore ngaba muzabashakire aha.
- Martin: Ikibazo ntakindi wakongeraho kubyo twari tumaze kuganira ?
- Umuhozawase: Ibyo byose nubwo biba nibibazo bya genocide ariko byo ntabwo tuzongera kubiibamo byo byarabaye ntibizasubira kandi bnubwo byasubira ntabwo ari kuri twe.
- Martin: Hanyuma iyo witegereje ubona itazasubira?
- Umuhozawase: Ariko ntabwo yakongera ngo utege ijosi.nubwo yasubira ntabwo yasubirango utege akajosi.
- Martin: Niki cyerekana ko utazatega akajosi?hari uburyo redka nkwereke werekana ibintu icyo kibazo wenda two kugitindaho arikose nizihe ngufu uri mugushyira wowe nkawe nka Fidela kuko ingufu zikora ikintu nuko ziba zabaye nyinshi zigakaba buri wese aba afite vision yo kugira ibi kigora nibi bizabyare ibi bitafatanyije nibayabandi bari mugukora genocide ntizongere nkawe kugiti cyawe niki kintu ukora kuburyo genocide itazongera ?
- Umuhozawase: Nuko buri wese yaba abishe cyangwase abishwe buri wese burya buri wese iyo amenye ikibi kizava muricyo ninabwo ucyihorera kuko abanyicaga umenya batari baziko batazafungwa cyangwa ngo bagire iki kuko nyuma yo kwica bazabona amahoro ubungubu bari kwicara bakabona inagruka zabyo,twarazibonye ingaruka za genocide ko twabuze abacu ninayo mpamvu rero ntamuntu numwe ushobora kwemerako bizongera gutyo ntibishoboka byo.
- Martin: Hanyuma ndagaruka kukintu cya message ntoye abana muri genocide nibo bahuye nibibazo bikomeye cyane kandi ntabwo bari bazi ibyo bazira bararengannyijwe cyane namba no kwica umuntu aziko ari umututsi akabaziko yakoze ikosa runaka akabipfira abana bo bara nukuvuga ngo ntabyo bari bazi kubwanjye umuntu yari kuza akakwica akaba arakurenganyije bariya bana wumva bakwibukwa bate twibuke bariya bana gute bapfuye muri genocide nurwanda rwejo bagombaga kuba bungana barimo barababakuta qbari mungero nyinshi zitandukanye ugereranyije nigihe genocide imaze irangiye?
- Umuhozawase : Birababaje kuba umuntu yarafataga umwana atazi nuwo mwana atazi icyo aricyo kubibuka abana sinzi uko umuntu yabibuka guhora wibuka umwana ahubwo byaba ngombwa ko twanabibuka buri giihe kuko ntibari bazi icyo banazira kuberako ntanubwo bari nokubasha kwihisha ntabwo yarazi niba ariwe ugomba kwihisha cyangwa atariwe ugomba kwihisha ahubwo ababishe bo bagombaga guhanwa bihagije.
- Martin: Wumva bahanwa bate nugufungwa bisanzwe cyangwa wumva hari ikindi gihano waba?
- Umuhozawase: Oya gufungwase birahagije ntabwo bihagije,sinzi icyo umuntu yabakorera nabo bazacyihitiremo.
- Martin: Nta muntu wakwihitiramo igihano kuko iyo acyihitiyemo aracyoroshya.


text:
Bibiliya Yera
1Abami 18:21.Nuko Eliya yegera abantu bose aravuga ati"Muzageza he guhera mu rungabangabo? Niba muzi ko Uwiteka ari we Mana nimumukurikire, kandi niba ari Bali abe ari we mukurikira." Abantu ntibamusubiza ijambo na rimwe.
Bibiliya Yera
1Abami 18:21.Nuko Eliya yegera abantu bose aravuga ati"Muzageza he guhera mu rungabangabo? Niba muzi ko Uwiteka ari we Mana nimumukurikire, kandi niba ari Bali abe ari we mukurikira." Abantu ntibamusubiza ijambo na rimwe.
hahaha...ubuhanuzi bwanjye burasohoye da!! Abasebanyaga bimukiye abakunda ivyiza...abazimu bimukiye abazima. Mujye munezezwa n’ibyiza ku bandi. Ibyo pasteur avuga nibyo...uzi abantu bari mu madini y’ibigugu bakora ubusambanyi bikamenywa n’Uhoraho urebera hose icyarimwe?!!! Abanyamadini muve mu kavuyo....
Nkunze cyne Pasteur Rusine IMANA yo mu ijuru imuh’umugisha utagabanyije.Ubundi ibi nibyo bible yemera,
ahubwo ndashaka kumenya niba Pasteur Rusine ubu yaba afite Ministère y’ivugabutumwa ngo ab’ariho nzajya njya gusengera kuko rwose nd’umudive ariko ndambiw’uburiganya bwabo none numva ntagishoboye kujya gusengera mu badive!
niba asoma coments rwose nandangire itorero abarizwamo,murakoze
Ahubwo ducyeneye aba Pasteur benshi nkaba basobanukiwe ubundi ngo ababiri imana irabasanga kandi ikindi imana ibera hose icyarimwe ntiba murusegero gusa cyane ko abantu aribo nsegera zimana sinumva rero ukuntu wamugani mwicaye mukabyumvikanaho mukemeranya kubana ntaguhemukirana kwimana yabyanga kujya muri eglise nukugirango Wenda uheshe ishema umuryango I torero cg se ukore ibintu officially ariko ntaho bihuriye nogusezerana imbere y’imana imana iberahose icyarimwe gusezerana nimumutwe ni mumutima
Knowles na clement imana ibahumugisha murugorushya rwanyu muzabyare hungu na kobwa naho ibyuwo mu pastor wigengabyo mumureke urumvako yigenga sinibaza nibayemerako n’imana yaba imugenga? ariko ibibyo byarahanuwe bigomba gusohora
abana barahise muri kigali niyo mpamvu bavuzwe ni beza bambaye neza bagize ubukwe bwiza Imana yarabahuje ibaha umugisha ababanenga ni ishyari gusa gusaa ngo pasteur yakoze akazi Imana yamuhaye imuhe umugisha hubwo kuko yabasezeranyije Clement na k. muzagire urugo ruhire ðŸ™
Knowles na clement imana ibahumugisha murugorushya rwanyu muzabyare hungu na kobwa naho ibyuwo mu pastor wigengabyo mumureke urumvako yigenga sinibaza nibayemerako n’imana yaba imugenga? ariko ibibyo byarahanuwe bigomba gusohora


text:
News Details
Category: News
ABAGENZACYAHA BIJEJE NCPD KO BAZAFASHA ABANTU BAFITE UBUMUGA
Ubutumwa bwatanzwe CIP RUHIZA TERERE Commander wa Polisi mu Karere ka Karongi ubwo Abagenzacyaha bo mu Ntara y’Uburengerazuba kuri iki cyumweru tariki ya 5/3/2017 , bari mu mahugurwa y’umunsi umwe yateguwe n’Inama y’Igihugu y’Abantu bafite Ubumuga . Muri aya mahugurwa NCPD isobanurira Abagenzacyaha inshingano ifite zo gukorera ubuvugizi Abantu bafite ubumuga nk’ikiciro cy’Abantu basigaye inyuma kandi gihura n’inzitizi nyinshi mu buzima,abagenzacyaha basobanuriwe uburyo bukwiriye bwo kwakira Abantu bafite ubumuga mu gihe baje bagana cyangwa bazanywe mu bushinjacyaha . Aya mahugurwa yateguwe na NCPD akaba akomeje kubera mu gihugu hose ayabereye mu Karere ka Karongi yahuje Abagenzacyaha bo mu mu ntara y’Iburengerazuba bakaba bijeje NCPD ko bazakira Abantu bafite uko bikwiye, nyuma yo guhugurwa uko bakwiye kwakira Abantu bafite Ubumuga bwo kutavuga, bazashaka bamwe muri bagenzi babo baziga ururimi rw’amarenga, bige uburyo bwo kuyobora abafite ubumuga bwo kutabona ndetse no kumenya uburyo bwo gukora iperereza dore ko bamwe bavuze ko bajya babaza batabanje gutekereza ko bafite imbogamizi zo kutabona, aho babazaga bati mbese uwo muntu wa guhohoteye asa ate kandi batabona. Aya mahugurwa yabereye mu Karere ka Karongi Abagenzacyaha biyemeje ko bazakorana na NCPD mu gihe bahuye n’Umuntu ufite ubumuga cyangwa bakazakorana n’inzego zayo ndetse n’Abakozi bashinzwe Abantu bafite Ubumuga bo mu Turere.


text:
ISOMO RYA MBERE
Igitabo cy’Umuhanuzi Zakariya (Zak 8, 20-23)
20Avuze atya Uhoraho, Umugaba w’ingabo : Ni koko, muzongera kubona haje abanyamahanga n’abaturage b’imigi minini. 21Abaturage bo mu mugi umwe bazajya kubwira abo mu wundi bati « Nimuze tujye kurura uruhanga rw’Uhoraho, dushakashake Uhoraho, Umugaba w’ingabo; natwe turajyayo. » 22Nuko imiryango myinshi n’amahanga akomeye bazaze i Yeruzalemu gushakashaka Uhoraho, umugaba w’ingabo no kumwurura. 23Avuze atya Uhoraho, Umugaba w’ingabo: Uwo munsi, abanyamahanga cumi bavuga indimi zinyuranye, bazafata igishura cy’umwambaro w’Umuyahudi, bazamwizirikeho bavuga bati « Turashaka kujyana namwe kuko twumvise bavuga ngo, ‘Imana iri kumwe namwe.’»
ZABURI (Zab 87 (86), 2.1,3.4cd, 5, 6-7)
Inyik/ Uhoraho ari kumwe natwe.
Uhoraho akunda amarembo ya Siyoni,
kurusha ingoro zose za Yakobo.
Siyoni yubatse hejuru y’imisozi mitagatifu.
Abakuvuga bose baragusingiza,
wowe, murwa w’Uhoraho !
Itegereze Ubufilisiti, Tiri na Etiyopiya ;
hamwe n’abahavukiye bose !
Naho Siyoni bazayite «Mubyeyi,»
kuko buri muntu wese ayivukamo,
kandi Umusumbabyose ni we uyikomeje.
Uhoraho yandika mu gitabo cy’imiryango,
ati « Uyu n’uriya na bo bayivukiyemo ! »
Maze ababyinnyi n’abaririmbyi,
bazatangarize hamwe ikuzo ryawe, Murwa w’Uhoraho !
IBANGONDIRIMBO RIBANZIRIZA IVANJILI (Mk 10, 45)
Alleluya Alleluya.
Umwana w’umuntu yazanywe no gukorera abandi,
no gutanga ubugingo bwe ngo bube incungu ya benshi.
Alleluya.
IVANJILI
+ Luka (Lk 9, 51-56)
51Igihe cya Yezu cyo kuvanwa ku isi cyari cyegereje, nuko yiyemeza adashidikanya kujya i Yeruzalemu. 52Yohereza integuza ngo zimubanzirize imbere. Baragenda binjira mu rusisiro rw’Abanyasamariya kumuteguriza. 53Ariko ab’aho banga kumwakira, kuko yajyaga i Yeruzalemu. 54Babiri mu bigishwa be, Yakobo na Yohani, babibonye baravuga bati « Nyagasani, urashaka se ko dutegeka umuriro, ukamanuka mu ijuru ukabatsemba ?» 55We rero arahindukira, arabatonganya cyane. 56Nuko baboneza bajya mu rundi rusisiro.


text:
U Rwanda muri ino minsi rubangamiwe no kugeza ibikorwa remezo ku baturage batuye mu bice byubatse mu kajagari, ku buryo hari n’impungenge z’uko hagezwa ubutabazi mu gihe ibyo bice byaba bihuye n’impanuka runaka zirimo inkongi n’ibindi.
Mu rwego rwo kwirinda ko icyo kibazo cyasubira kubaho mu Rwanda ruri mu cyerekezo cy’iterambere,hatangijwe gahunda y’igishushanyo mbonera cy’Umujyi wa Kigali ndetse n’indi mijyi mu Rwanda.
Abayobozi ngo bagomba kujyana n’icyo cyerekezo mu rwego rwo gushakira abaturage icyiza babarinda ibibazo bikomeye bashobora guhura na byo biteye impungenge.
Minisitiri w’Ubutegetsi bw’Igihugu Francis Kaboneka yabigaragaje ubwo aherutse guhura n’abayobozi b’Umujyi wa Kigali mu nteko rusange yabaye mu ntangiriro z’iki cyumweru.
Yagize ati “Nyarutarama[Bannyahe], Mu myembe, Kimihurura, Gitega, Cyahafi, hafashwe n’inkongi nubwo wagira ute,uretse n’imodoka ya kizimyamwoto, sindi buvuge n’igare kuko na ryo ntiryabona aho ryanyura.
N’abantu bagenda n’amaguru kugira ngo babone aho banyura ni ikibazo. Nicyo gituma tuvuga ngo ayo makosa yakozwe tuyareke akomeze akorwe cyangwa tuyakosore tunirinde n’ayandi mashya ashobora gukorwa?”
Utwo duce kandi duteye impungenge kubera ko hashobora kuba indiri y’abakora ibikorwa bihungabanya umutekano.
Umuyobozi w’akarere ka Gasabo Rwamulangwa Stephen yavuze ko i Nyarutarama muri Kangondo[Bannyahe], iyo hagize umujura wirukankanwa n’abashinzwe umutekano agahungiramo, aba agize Imana kuko abacikiramo, kubera akajagari k’inyubako zihari zigoye kuzinjiramo.
Kaboneka yagarutse ku ruhare rukomeye rw’abayobozi muri ayo makosa, ashimangira ko ukora gutyo adakwiye kwitwa umuyobozi.
Ati “Nta na hamwe hatubatswe abayobozi barebera [...]Burya iyo ushyigikiye akajagari ku nyungu zawe bwite uba uvangiye inyungu z’Abanyarwanda bitari uwo munsi bitari ejo hazaza.Uba ubashyize mu kaga igihe kirekire n’ubuzima bwabo ubushyize mu kaga. “
Ku ruhande rwa leta y’u Rwanda ngo ntizemera ko abaturage bayo bakomeza guhura n’icyo kibazo.
Kaboneka ati “U Rwanda tugezemo si urw’aho umuntu ajya mu rugo rwe asesera. Umuntu wagendaga yemeye yajya kujya mu rugo rwe akabanza agakubita ibipfukamiro hasi agasesera. Umuntu ushaka kubaka u Rwanda rw’Abanyarwanda bagenda baseseye ntabwo ari umuyobozi. Tugomba kubaka u Rwanda Abanyarwanda bagendamo bemye, umuntu yajya iwe akagenda yemye akanavayo yemye."
Minisitiri Kaboneka yihanije abayobozi bo mu mujyi wa Kigali, mu rurembo rw’u Rwanda, batubahiriza inshingano zabo bagakingira ikibaba abubaka mu buryo bw’akajagari.
Ati “ ‘Nk’abayobozi rero b’Umujyi wa Kigali nagira ngo mbakangurire gucika kuri iyo ngeso yo gushyigikira akajagari, yo kubona akajagari kubakwa abantu barebera kuko ntakubakwa abayobozi batabona[...]Nk’umujyi wa Kigali ni iki twakora ngo uwinjira muri Kigali amenye ko ariho yinjiye koko!”
Abanga kwiteranya bazabibazwa n’amateka
Bamwe mu bayobozi bashyigikira akajagari mu myubakire barimo abavuga ko banga kwiteranya n’abo bafitanye amasano abo baziranye n’abo bafite ibindi bahuriyeho, abakora gutyo na bo ngo amateka azabibabaza.
Ati “Hari uwo nigeze kuganira na we arambwira ngo erega turabyumva ariko mba nanga kwiteranya. Namubwiye ibintu bibiri nti ‘hitamo kwiteranya ufashe Abanyarwanda ejo bazabe bakwibuka, cyangwa hitamo kwanga kwiteranya urohe abo ushinzwe kuyobora."
Yongeyeho ati ”Shaka icyiza cy’abo ushinzwe kuyobora, iyo bageze kuri icyo cyiza uba wabyungukiyemo, nawe icyo cyiza ntikigusiga, ariko ushobora gushaka ikiza ku giti cyawe, ukanakigeraho ariko ntikizaramba, kuko ba bandi ushinzwe kuyobora wakandamije ukanabazamukiraho ukagera ku cyo ushaka ku giti cyawe ejo nibo bazagaruka bagasenya ibyo wakoze.”
Umuyobozi wanga kwiteranya ngo ntacyo ashobora kugeza ku gihugu, kuko mu buyobozi byanga byakunda hari abo aba agomba kubangamira, ariko inyungu rusange.
Ati “ Bangamira inyungu z’umuntu umwe ku giti cye urokore iz’abantu benshi ushinzwe kurebera kure. Bangamira inyungu ku giti cyawe, ubabare ariko ufashe abandi Banyarwanda nushaka ubabere igitambo cyo kugera ku byiza, kuko niko kuyobora.”
Minisitiri Kaboneka yanavuze ko abibwira ko bazayobora badahura n’ibibazo bibeshya kuko kuyobora atari ukudamarara, ati” Kuyobora ni ukwitanga si ukudamarara, ni ukuvunika si ukunezerwa, si ukwishima, si ukunguka ni imvune. Ubuyobozi si ukwishakira icyiza wowe ku giti cyawe.”
Hirya no hino mu Rwanda harimo kugenda hubakwa inyubako zijyanye n’igishushanyo mbonera, ababirenzeho zigasenywa. Kaboneka akaba agaya abayobozi bakira amafaranga y’abaturage nka ruswa yo kugira ngo bubake mu kajagari, ejo zigasenywa kandi abo bayobozi bayariye.


text:
Abahanzi Chaly na Nina bataramiye i Birmingham Palace, mu mujyi wa Buruseri mu Bubiligi mu gitaramo cyitabiriwe n’Abanyarwanda b’ingeri zose baba muri iki gihugu.
Aba bahanzi bakunzwe mu ndirimbo nka ‘Face to Face’, ‘Owooma’, ‘Indoro’, ‘Bye Bye’n’izindi baganiriye n’Izubarirashe.rw bavuga ko bateganya gukomereza urugendo rwabo i Paris mu Bufaransa mu bindi bitaramo.
Ikiganiro bagiranye n’Izubarirashe.rw
I R: Mwatubwira uko igitaramo cyagenze?
Igitaramo cyagenze neza, abantu bitabiriye ari benshi. Igitaramo cyitabiriwe ahanini n’Abanyarwanda batuye hano mu Bubiligi ndetse n’abandi batuye hirya no hino mu Burayi.
I R : Mwabyakiriye mute?
Twarishimye cyane kuko bari bahagaze, nta muntu n’umwe wari wicaye. Barasetse, barabyinnye kuva ku munota wa mbere kugeza barangije kuririmba, bishimiye cyane ukuntu twaririmbye “Live Music”.
I R : Mwaririmbye izihe ndirimbo?
Twaririmbye indirimbo zitandukanye, izacu iz’abanyarwanda, iza kera urebye byari byiza cyane. Twabaririmbiye indirimbo batuziho nka Indoro, tubaririmbira Bye Bye, turirimba Face to Face zose kandi barishimye.
I R : Ni iki cyabatonze cyane aho?
Icyo navuga cyaba cyaratugoye ni imbeho kuko ntabwo twari tuyimenyereye, ariko buriya umunsi wa mbere uwa kabiri uba wamenyereye ndumva ari icyo ngicyo gusa cyaba cyitwa ngo cyaratugoye, ariko twahise tumenyera kuko twahasanze abavandimwe. Hari abanyarwanda benshi, abatwakiriye bari Abanyarwanda, abaduhamagaye mu gitaramo ni Abanyarwanda n’abo twaririmbiye ni Abanyarwanda niyo mpamvu bitagoranye cyane.
I R: Ni iki mwahungukiye mu bunararibonye?
Urebye bwari ubunararibonye bwiza kuko twaraje dusanga Abanyarwanda tutari tuzi n’abo twari tuzi. Twahasanze abacuranzi batandukanye twakoranaga mbere y’uko baza aha ngaha ni nabo baducurangiye kandi bari basanzwe bazi umuziki wacu, twari tunabakumbuye cyane.
I R :Mwabonye gute abafana b’ aho?
Abanyarwanda bose bitabiriye igitaramo ni Abanyarwanda beza, bakunda umuziki kandi barawushyigikiye. Byaradushimishije cyane kubona umuntu aririmba abantu bose baje mu gitaramo bahagurutse, bagufasha. Byari byiza cyane !
I R : Muzagaruka ryari mu Rwanda?
Turacyari hano kuko dufite ibindi bitaramo bibiri ; hari igitaramo cya tariki 11 Werurwe 2017 tuzakorera i Paris mu Bufaransa, hari n’ikindi gitaramo kizaba tariki 18 Werurwe 2017 tugikorere i Geneva muri Switzerland. Rero nyuma yaho nibwo tuzahita tugaruka mu Rwanda.
I R : Turabashimiye, murakoze!
Murakoze namwe, kandi dukomeje gushimira abadushyigikira bose, tugeze aha ngaha kubera ubufasha bwanyu mwese abashyigikiye Charly na Nina ; Imana ikomeze kubaha umugisha.


text:
Philippe MPAYIMANA
RWANDA 2017 INDI NTAMBWE
ya Demokarasi n’Iterambere
Umusanzu wa politiki
Ouvrage en kinyarwanda
RWANDA 2017 INDI NTAMBWE ya Demokarasi n’Iterambere
Philippe MPAYIMANA
RWANDA 2017 INDI NTAMBWE ya Demokarasi n’Iterambere Umusanzu wa politiki Ouvrage en kinyarwanda
© L’Harmattan, 2016 5-7, rue de l’Ecole-Polytechnique, 75005 Paris http://www.harmattan.fr diffusion.harmattan@wanadoo.fr harmattan1@wanadoo.fr ISBN : 978-2-343-09586-8 EAN : 9782343095868
Kuvuga ko uRwanda rukeneye ivugurura ry’imyumvire ya politiki n’imibanire y’abanyarwanda ni uburyo bwo gutangiza amahindura aganisha ku munezero wabo
IRIBURIRO
Abanyarwanda dukunda igihugu cyacu uko turi, nacyo kikemera kutubumba uko turi kitinuba. Ni ngombwa ko twajya tukiraga abana bacu uko natwe twakirazwe n’abatubyaye,ndetse aho kucyonona tuzabe twarakigize kiza kurushaho. Mu bibazo bya buri muntu cyangwa buri muryango ntihakagire igihutaza igihugu cyacu, uRwanda tugereranyan’umubyeyi wacu twese. Ni uko rero banyarwanda bavadimwe aho muri hose, mu Rwanda no mu mahanga, mbatumiriye gusangira ibiganiro bizahoraho bigambiriye kunoza imibereho n’imibanire myiza, ari ryoterambere ry’abaturage. Duharanire ko ejo hazaza hatangira none, inzego z’ubuyobozi zikajya zisimburana mu mutuzo.Twimaremo ubwoba n’ubwiru twarazwe n’ibihe bibi igihugu cyacu kivuyemo. Tugire ubutwari bwo kuvugurura imibereho n’imibanire y’abanyarwandango bagire kwishyira ukizana mu nzira y’umunezero. Umunsi abanyarwanda basabwaga kongerera umukuru w’igihugu manda ya gatatu, nibwo byagaragaye bidasubirwaho ko mu Rwanda impungenge ari nyinshi. Abayobozi n’abaturage bose bafitiye ubwoba ejo hazaza. Guhindura umukuru w’igihugu byafashwe nko kugisubiza inyuma. Nyamara mu nzira ya demokarasi bivuga kujya imbere ahubwo. Mu bihugu byateye intambwe mu kubohora abaturage, gusimburana ku buyobozi niho ubwibohore bureberwa. Niho icyitwa Repubulika kiba ishingiro y’amajyambere ya bose. Naho guheza ubuyobozi mu maboko ya bamwe bikurura impungenge. Abayobozi b’intwari bakwiye ibindi bihembo bitari ibyo kubananiza, ahubwo kububaha no kubarinda. Umusimbura niwe utuma ibyakozwe neza bishimwa, ibishya bikaza byuzuzanya.
7
Nimucyo rero, ababyemeye nta gahato, dusesengurire hamwe kandi tugire uruhare mu buryo ibintu byagenda bihinduka neza, biganisha ku kuvugurura umuco mu mucyo, bidahutaza ibyagezweho muri iyi myaka 22 ishize. Dutumiye amashyaka ya politiki n’abandi bantu cyangwa imiryango yigenga ngo duterane inkunga dutere indi ntambwe. Turebye abanyapolitiki bariho muri iki gihe, dusanga abiyita ko batavuga rumwe na leta bari mu mahanga ari abantu bagiye bahunga igihugu bamaze kugirana ikibazo n’ubuyobozi. Abo biyita ko bakora politiki bagenzwa akenshi no gushaka kwihimura, abandi bakitwaza iturufu ry’amoko. Ibyo byose nta ntego ya politiki nyakuri irimo. Ndetse akenshi baba bifuriza igihugu intambara cyangwa ikiza cyagisenya kugirango basarurire mu nduru. Iyo ngeso ireze muri Afurika, aho usanga ibihugu biyoborwa gusa n’abahoze ari inyeshyamba cyangwa impunzi, ubwo ari nako kandi haba havuka izindi mpunzi ubutitsa. Demokarasi ntabwo ari umugani, ni inzira nyayo igeza abaturage ku munezero igihe baba bishimiye ubutegetsi bishyiriyeho, bukabakorera, nabo bakohereza abana babo mu mashuri ngo bige iterambere no mu gisilikare ngo birindire umutekano. Ni inzira abaturage baganiriramo batanga imiti y’ibibazo bijyanye n’imibanire n’imibereho yabo. Guharanira ubutegetsi si intego ya demokarasi, ahubwo guharanira gufasha abaturage kwiyobora. Mu matora y’umukuru w’igihugu, abantu bamenyereye gutora umukandida batanazi icyo yabateguriye. Ni ngombwa ko abaturage bamenyeshwa neza ibikubiye muri porogramu y’umukandida bizakorwa mu gihe ntarengwa. Ni cyo bita manda. Iyo bamutoye, ni byo baheraho bamushima cyangwa bamugaya. Twabateguriye ingingo zirindwi z’ingenzi zo kwitabwaho.
8
I.
A.
GUHINDURA IMYUMVIRE YA POLITIKI
Icya mbere gishyashya : kugarurira isura nziza umurimo wa politiki
Ntabwo ninjiye mu murimo wa politiki nk’umwiyahuzi. Ninjiranye muri uwo murimo ibyishimo n’ikizere cyo guhindura imibereho y’abantu, abatuye igihugu cyanjye nkunda bakabaho neza nk’uko bifuza. Ukunda agenda atitega kuko aba ashyiriye ineza uwo akunda. Iyo mfashe inzira ya politiki mba negera abantu bose b’igihugu cyanjye mbifuriza amahoro n’umunezero baba bifuza kubona. Sinshobora guhitamo abo nkorera n’abo ndeka, ahubwo icyo nakora kibereye bose. Icyo mparanira si uguhagararira abantoye n’abashobora kuntora mu mafuti yanjye cyangwa kurengera amafuti yabo, ahubwo ni uguhuriza hamwe abanyabwenge n’inyangamugayo ziharanira ukuri n’ubutabera. Ikibazo nyamukuru cya politiki giteye gitya : Dukore dute kugirango abantu babeho neza kandi babane mu mahoro no mu iterambere ?uburyo Hari bwinshi bwo gusubiza iki kabazo, ni cyo gituma habaho amashyaka menshi. Iyo niyo politiki. Gukora politiki ni ugutanga inzira zifasha abaturage gutera imbere. Nonese ni kuki usanga mu Rwanda abantu bafata abanyapolitiki nk’abajura, abicanyi, abiyahuzi, abantu batagira umuco ? Kuki usanga batukwa imihanda yose, basebywa nk’aho atari abantu nk’abandi? Ntabwo bikwiye. Nimucyo dusubize agaciro umurimo wa politiki, ako yahoranye ko kuba umurimo wo kubanisha neza abantu, wiyubashye, w’umucyo, w’ubupfura n’ubugiraneza, w’abantu b’abanyakuri kandi bagira ibitekerezo n’umutima wo kumva abandi, kumva ubantu utarobanura. 9


text:
Rwanda | Rusizi: Guverineri w’intara y’uburengerazuba yijeje abaturage bahuye n’ibiza mu kibaya cya Bugarama ubufasha bwihuse.
Ibyo ni ibyatangajwe n’Umuyobozi w’Intara y’Iburengerazuba Bwana Kabahizi Celestin, kuri uyu wa kane , tariki ya 01 Ugushyingo 2012, ubwo yari kumwe n’Umuyobozi w’Akarere ka Rusizi, Bwana Nzeyimana Oscar, Abayobozi b’Ingabo na Police mu Ntara y’Iburengerazuba, muri gahunda yo guhumuriza abaturage bo mu kibaya cya Bugarama baherutse kwibasirwa n’ibiza.
Mu biganiro bagiranye n’abaturage b’Imirenge ya Muganza, Bugarama na Gitambi, Aba bayobozi bahumurije abaturage bahuye n’ibiza, bababwirako leta y’u Rwanda yifatanyije nabo , kandi babamenyesha ko hari gutegurwa uburyo bwo kubafasha kwivana mu bibazo batewe n’ibyo biza mu buryo bwihuse.
Abaturage bo muri iyi mirenge igize ikibaya cya Bugarama, nyuma yo kuganira n’Ubuyobozi bwabasuye, batangaje ko bishimiye uburyo abayobozi b’inzego zitandukanye bafashe iya mbere mu kuza kubafata mu mugongo, kuva ku munsi wa mbere kugera magingo aya; ariko bakaba bashimishijwe n’uko n’umukuru w’Intara yaje kubahumuriza no kwirebera uko byabagendekeye.
Icyakora abenshi mu baturage twaganiriye, badutangarije ko bifuza ko Leta yabafasha kwimuka bakava mu gishanga ngo kuko n’ubundi ingorane nk’izababayeho zishobora kongera kubibasira igihe icyo aricyo cyose. Bityo bagasaba ko bakwimurirwa ahandi, nkuko bakomeje kubibwirwa ngo kuko noneho nibwo bagiye babona ko ababibabwiraga bari barebye kure.
Aba baturage bavuga ko biteguye kwimuka, naho amasambu yabo bakajya bayabyaza umusaruro ariko bafite aho batuye hari umutekano.
Umuyobozi w’Akarere ka Rusizi, Bwana Nzeyimana Oscar, yashimye uko abo baturage bitwaye mu bibazo bahuye nabyo, batabarana hagati yaho, abasaba ko bakomeza gufashanya na bagenzi babo mu gihe hagitegurwa uko ubufasha bwa Leta bubageraho.
Mayor Nzeyimana Oscar, kandi yasabye abaturage bangirijwe umuceli n’ibiza, nyamara bari barafashe imyenda y’Amabanki, bategereje kuzakura ubwishyu ku musaruro wawo, ko bagerageza kujya kumvikana n’ayo mabanki kugira ngo aborohereze, ariko amabanki nayo atabihombeyemo.
Bumwe mubufasha, aba baturage bakeneye nkuko babigaragarije abayobozi babasuye harimo amabati kubasenyewe burundu , ibikoreho by’isuku, n’ibyo kurya.
Aha ni naho Guverineri w’Intara y’iburengerazuba Bwana Kabahizi Celestin, yahereye yizeza imiryango yasenyewe burundu n’imvura ko bagiye guhabwa amabati yo gusakara, ariko nabo bakaba bagomba gutura ku midugugu.
Abakozi ba Minisiteri ishinzwe gucunga Ibiza no gucyura impunzi ( MIDMAR) nabo bari baje kureba iby’icyo kibazo, batangaje ko vuba aha bagiye kuba batanze amashitingi yo kwikingamo n’ibiryo mu gihe amazu azaba yubakwa.
Andi makuru twahawe n’umukozi wa Croix-Rouge y’u Rwanda wari uri aho, aravuga ko hari inkunga irimo gukusanywa ngo ihabwe abo baturage, ariko ngo inzego z’ibanze ziracyatunganya urutonde rw’abagomba kuyihabwa.


text:
Ibiri muri iki gitabo ntukarorere kubihamisha akanwa kawe, ahubwo ujye ubitekereza ku manywa na nijoro kugira ngo ubone uko ukurikiza ibyanditswemo byose. Niho uzahirwa mu nzira zawe, ukabashishwa byose.” Yosuwa 1:8
Ubuzima turimo mu isi ni urugamba,igihe ubashije kubaho neza abantu bavuga ko wahiriwe kandi wamaze kunesha urwo rugamba ariko guhirwa nyako ni ukugira ijambo ry’Imana muri wowe, naho kunesha gukwiriye ni ukugera aho Imana iguhamagarira kugera, aho twese dutegereje kuzagera (abazanesha urugamba) ariho mu bwami bw’ijuru.
Dore ibanga Imana yahaye Yosuwa imaze ku muhitamo nyuma yo gupfa kwa Mose, Mose amaze gupfa, Imana yahisemo Yosuwa ariko imuha iri banga rizatuma ahirwa kandi akazatsinda byose. Ipfundo ry’ubwenge, ipfundo ryo kugirirwa neza riri mu guhamya n’akanwa ibiri mu ijambo ry’Imana, ukaritekereza igihe cyose kugira ngo ubashe kuryubahiriza. Ubishatse tangira ubu rero, ijambo ubonye uryibikeho, urivuge kuko ariho hari ipfundo ryo guhirwa no gutsinda muri byose. Imana irusheho kongera inyota mu mitima y’abantu kugira ngo bongere kurushaho gusoma ijambo ry’Imana kuko aribwo butunzi burimo ibanga ryo guhirwa no kunesha muri byose.


text:
ISOMO RYA MBERE
Igitabo cy’Ibyakozwe n’Intumwa (Intu 5, 27-33)
Umutegeka w’abarinzi b’Ingoro 27azana lntumwa, babahagarika imbere y’Inama nkuru. Umuherezabitambo mukuru arababaza ati 28« Twari twarabihanangirije dukomeje kutazongera kwigisha mwitwaje iryo zina, none dore Yeruzalemu yose mwayujujemo inyigisho zanyu. Murashaka rero kuduhamya amaraso y’uwo muntu ?» 29Petero n’izindi Ntumwa barabasubiza bati «Tugomba kumvira Imana kuruta abantu. 30Imana y’abasekuruza bacu yazuye Yezu, uwo mwishe mumumanitse ku giti. 31Ni we Imana yakurishije ububasha bwayo ngo abe Umutegetsi n’Umukiza, kugira ngo aronkere Israheli ukwisubiraho n’ibabarirwa ry’ ibyaha. 32Turi abagabo bo kubihamya, twe na Roho Mutagatifu lmana yahaye abayumvira. » 33Bo ngo babyumve umujinya urabasya, maze batekereza kubica.
ZABURI (Zab 34 (33), 2.9, 17-18, 19-20)
Inyik/ Umunyabyago yaratabaje, Uhoraho aramwumva.
Cyangwa : Alleluya.
Nzashimira Uhoraho igihe cyose,
Ibisingizo bye bizahora ubudahwema mu munwa wanjye.
Nimushishoze maze mwumve
Ukuntu Uhoraho anogera umutima,
hahirwa umuntu abereye ubuhungiro !
Uhoraho ashyamirana n’abagiranabi,
kugira ngo azimanganye ku isi icyatuma babibuka.
Intungane ziratabaza, Uhoraho akazumva,
Maze akazikiza amagorwa yazo yose.
Uhoraho aba hafi y’abafite umutima washengutse,
akaramira abafite umutima wihebye.
Intungane igira ibyago byinshi,
Ariko buri gihe Uhoraho akabiyikiza.
IBANGONDIRIMBO RIBANZIRIZA IVANJILI (1 Yh 4, 15 ; 5, 1)
Alleluya, Alleluya.
Umuntu wese uhamya ko Yezu ari Umwana w’Imana,
uwo muntu yabyawe n’Imana.
Alleluya.
IVANJILI
+ Yohani (Yh 3, 31-36)
Muri icyo gihe, Yezu akomeza guhamya ibimwerekeyeho, agira ati 31« Uza aturutse hejuru aba asumbye bose ; naho uza aturutse mu isi aba ari uw’isi, kandi avuga iby’isi. Uza aturutse mu ijuru aza asumbye bose ; 32ahamya ibyo yabonye n’ibyo yumvise, nyamara nta muntu n’umwe wakira ibyo ahamya. 33Uwakira ibyo ahamya aba yemeza ko Imana ari Inyakuri. 34Uwo Imana yatumye avuga amagambo y’Imana, kuko Imana itamuha Roho wayo imugerera. 35Imana Data ikunda Mwana, kandi ibintu byose yabishyize mu maboko ye. 36Uwemera Mwana agira ubugingo bw’ iteka, uwanga kwemera Mwana ntazagira ubugingo, ahubwo uburakari bw’Imana bumuhoraho. »


text:
Imana itegura itorero ko rigomba guhora ryerekeza mu cyerekezo gishya ishaka. Guhabwa umugisha no kuba mu mwanya Imana ishaka ni bintu bibiri bitandukanye ariko byuzuzanya kuko kimwe giha ubusobanuro ikindi.
Bishop Shirley Holloway, avuga ko guhindukira bigendana nuko ufata umugisha Imana iguha, asobanura neza ko umuntu agomba guhindura imyitwarire, imikorere n’imyumvire kugira ngo abashe gufata icyerekezo gishya. Mu guhinduka kandi ugomba kwitegura ko uba ugiye kugera ku rundi rwego.
Ku muntu wahindukiye, Bishop Shirley avuga ko iki ari cyo gihe Imana ishaka gukorana n’abemeye guhindukira. Arahamagarira abantu bose guhindura icyerekezo kugira ngo babashe gukoresha umugisha icyo Imana yawubahereye. Impamvu asaba abantu guhindukira, nuko asanga ariho hari ibintu byiza kurusha ibibonekera mu mugisha kuko mu guhindukira niho umuntu abasha gukoresha ibyo yaboneye mu mugisha Imana yamuhaye.
Ubugingo.com


text:
Amaribori akunze gufata abagore cyane kurusha abagabo akaba hari ubwo aza ahantu runaka ku mubiri ukumva akubangamiye. Hari nabo abangamira kubera uburyaryate atera. Mu gihe rero ufite amaribori ariko ukaba utayifuza hari uburyo bworoshye wakoresha : Ibikoresho Amavuta y’amamesa cyangwa se andi akomoka ku bihingwa ml 100 Isukari garama 250 Umunyu utaranyuze mu nganda ( sel malin) garama 250 Uko bikorwa ...Read More »
Udushya twa Weekend
Reka Tubavumbyeho ku Nyubako za Kataraboneka Nshya zigiye kubakwa muri Kigali mu minsi iri mbere!:AMAFOTO>>>
Umujyi wa Kigali ni umwe mu mijyi ku Isi ikomeje gutera imbere ubutitsa yaba mu isuku, imyubakire, umutekano n’ibindi. Iyo utereye ijisho ku ishusho y’uyu mujyi mu myaka 20 ishize ukagereranya n’uyu munsi, uhita ubona impinduka ikomeye. Uko bwije n’uko bukeye imiturirwa irogoga ibicu bya Kigali ari nako indi mishinga yo gusirimura uyu mujyi umaze imyaka 109 ubayeho ibyigana. Kuri ...Read More »
Dore Umuti woroshye wakuvura ibiheri byo mu maso bigakira burundu!! Mujye musoma Inkuru nkizi Mumenye uko mwakira indwara zabarembeje:INKURU>>>
Ibiheri byo mu maso bimwe biba ari binini ku buryo bigaragara cyane bituma umuntu yumva atameze neza mu maso kandi bigatuma atagaragara neza. Gusa kubikira biroroshye kuko umuti wabyo wawikorera iwawe mu rugo. Dore uburyo bworoshye wakwivura ibyo biheri Umunyu wa gikukuru : fata umunyu wa gikukuru umwe bashyira mu mazi y’inka cyangwa se bakawushyira mu bishyimbo n’isombe byanze gushya. Wuyengeshe ...Read More »
Muzaze muri benshi Tuzafungure hano hantu hitwa The Rauch Lounge Bar ni kuwa 5 hafi N’ibitaro bya kibagabaga dore Amafoto yaho meza cyane>>>>AMAFOTO>>
The Rauch Lounge Bar ibarizwa Kibagabaga munsi y’ibitaro nu muhanda uva Inyarutarama ukazamukana kuri Dive Apatiment Umuhanda ujya Kinyinya Uba uwutaye ugakomeza Ujya ku Bitaro utarahagera neza ubona Urupangu rufite Nomero ya 96 ku cyapa cya 358 urupangu rwicyatsi naho uba ugeze kuri The Ranch Lounge Bar†Gusa ku byo twabatangarije ku Nkuru yacu yabanje gutambuka ko hazafungurwa ku mugaragaro kuwa ...Read More »
Udushya N’udukoryo bya Wekend,Umukobwa ukomeje guteza urujijo kubera ifotoye yambaye ubusa,Undi nawe yashakanye n’umusaza ufite imyaka 75 we afite 24 kubera Cash,Ubukwe bwagatangaza!! AMAFOTO>>>>
UDUSHYA N’ UDUKORYO TWARANZE WEEKEND KURI IKI CYUMWERU TURIMO TWABATEGURIYE BYINSHI BITANDUKANYE MURAZA KWIBONERA MU MAFOTO ATANDUKANYE AHO CYANE CYANE TWIBANDA KUMAFOTO ABA ADASANZWE ABA YACIYE IBINTU CYANGWA AMAFOTO AJYANYE N’ UBUZIMA BW’ ABASITARI NDETSE N’ UDUSHYA UTAPFA KUBONA AHANDI USIBYE HANO. UMUNTU WESE UGEZE KURI ICYO KIRWA NTABWO AGARUKA AHITA YITABA IMANA!!!! Â UMUKOBWAÂ ABANTU BENSHI BAKOMEJE KWEMEZA KO ARI UMUNYARWANDA ...Read More »
Gana Monaco Cosmetics wihahire imibavu y’akataraboneka Dore ko ariho ibarizwa mu Rwanda hose:AMAFOTO>>>
Nyuma yo kubazanira amavuta atandukanye y’abana, abagabo n’bagore, Monaco Cosmetics ikorera mu mujyi wa  Kigali mu nyubako Pasion Plaza etaje ya mbere  yabazaniye imibavu (Parufe) y’amoko yose yagufasha gutana n’impumuro mbi. Uti bihagaze bite,ukigera mu mujyi wa Kigali rwa gata mu marembo y’iyo miturirwa migari, gana Inyubako Pasion Plaza wihahire imibavu n’amavuta akongera ubwiza ku giciro cyo hasi aho unyuze ...Read More »
Mw’ijoro rya cyeye muri The Ranch Lounge Bar& Kibagabaga byari bishyushye!! Dore ko bitegura kuzafungura ku mugaragaro kuwa 5:AMAFOTO>>>>
The Rauch Lounge Bar ibarizwa Kibagabaga munsi y’ibitaro nu muhanda uva Inyarutarama ukazamukana kuri Dive Apatiment Umuhanda ujya Kinyinya Uba uwutaye ugakomeza Ujya ku Bitaro utarahagera neza ubona Urupangu rufite Nomero ya 96 ku cyapa cya 358 urupangu rwicyatsi naho uba ugeze kuri The Ranch Lounge Bar†Mw’ijoro ryakeye twanyarukiye kuri The Ranch Lounge Bar aho iherereye i Kibagabaga maze dusanga ibintu ...Read More »
Duhorana Udushya!! Kuwa 6 kibagabaga hazafungurwa Akabari kitwa “The Ranch” Louge Bar$ Gill House:Dore Amafoto yaho>>
Muri Kigali habonekamo ibintu byinshi biba ari bishya uko Amajyambere agenda aza mu Rwanda ni nako na bacuruzi bakomeza gukazana ubucuruzi bwabo n’ubwo ku bwinshi Ariko kenshi usanga bamwe binubira Imisoro ihanitse kuri bo ariko barwiyemeza mirimo usanga bahangana niyo misoro ya leta bagakomeza Ubucuruzi bwabo, Uyu munsi rero twanyarukiye Kibagabaga hafi ni Bitaro bya Kibagabaga utarahagera Uturutse mu muhanda ...Read More »
Uburyo 10 abakobwa bakoresha iyo bashaka kubenga abasore:Soma Inkuru>>>
Abakobwa burya bagira uburyo bwabo bavugamo ibintu, cyane ko ubusanzwe bazwiho amasoni no kudapfa kwerura buri kintu bashaka kuvuga. Ubu rero ni bumwe mu buryo bwinshi abakobwa bakoresha bashaka kubenga abasore. 1.Ndatekereza ko uri nka musaza wanjye. Mu gihe umukobwa wifuzaho kuba umukunzi akubwiye gutyo, jya wumva ko yashatse kukumvisha ko atakwishimiye kuburyo wamubera umukunzi. Kukwemerera ko uba nka musaza ...Read More »
Asa ni Nkende birenze ukwemera ariko kuri we ngo yariyakiriye ntacyo bimubwiye:AMAFOTO>>>
Marimar Quiroa ufite imyaka 21 akaba yaravukiye muri Califonia, yavukanye ubumuga butuma mu maso ye habyimba cyane ndetse kurya no kuvuga bikaba ari ingorabahizi kuri we. Ntabwo bimuca intege zo kumva ko ari umuntu kimwe n’abandi. Uyu mwangavu wavukanye ubu bumuga, kuri ubu asigaye ashyira amashusho ye ku rubuga rwa youtube afasha abantu kumva ko bagomba kwiyakira uko bari. Akivuka ...Read More »


text:
INKURU YA 31
Mose na Aroni kwa Farawo
IGIHE Mose yasubiraga mu Misiri, yabwiye umuvandimwe we Aroni ibirebana na bya bitangaza byose. Kandi igihe bombi berekaga Abisirayeli ibyo bitangaza, bose bemeye ko Yehova yari kumwe na bo.
Hanyuma, Mose na Aroni bagiye kureba Farawo. Baramubwiye bati ‘Yehova, Imana ya Isirayeli iravuze ngo “reka ubwoko bwanjye bujye mu rugendo rw’iminsi itatu, kugira ngo bujye kunsengera mu butayu.’’’ Farawo yarabashubije ati ‘jye sinemera Yehova. Kandi sinzemerera Abisirayeli kugenda.’
Farawo yararakaye, kuko abo bantu bashakaga kureka akazi ngo bajye gusenga Yehova. Nuko abahatira gukora imirimo iruhije cyane kurushaho. Hanyuma, Abisirayeli bitotombeye Mose bavuga ko ari we watumye bagirirwa nabi cyane. Ibyo byababaje Mose. Ariko Yehova yaramuhumurije. Yaramubwiye ati ‘nzatuma Farawo arekura ubwoko bwanjye.’
Mose na Aroni bongeye kujya kureba Farawo. Icyo gihe bwo bakoze igitangaza. Aroni yajugunye inkoni ye hasi, maze ihinduka ikiyoka kinini. Ariko abanyabwenge bo mu Misiri na bo bajugunye inkoni hasi, zihinduka inzoka. Icyakora, inzoka ya Aroni yamize iz’abo banyabwenge. Icyo gihe na bwo, Farawo ntiyaretse Abisirayeli ngo bagende.
Igihe cyo kugira ngo Yehova ahe Farawo isomo cyarashyize kiragera. Waba se uzi icyo yakoze? Yateje Misiri ibyago 10 bikomeye.
Nyuma yo gutezwa ibyago byinshi muri ibyo, Farawo yatumiye Mose aramubwira ati ‘hagarika ibi byago, nanjye ndareka Abisirayeli bagende.’ Nyamara iyo icyago cyahagararaga, Farawo yisubiragaho. Ntiyarekaga ngo abo bantu bagende. Amaherezo ariko, nyuma y’icyago cya 10, Farawo yirukanye Abisirayeli.
Waba se uzi ibyo byago 10 ibyo ari byo? Reka tujye ku ipaji ikurikira maze tubirebe.


text:
Umuntu yandujwe n’icyaha bimutandukanya n’Imana, kuko Imana yera kandi muri yo hatabamo icyaha.
Ahubwo gukiranirwa kwanyu ni ko kwabatandukanyije n’Imana yanyu, ibyaha byanyu nibyo biyitera kubima amaso ikanga no kubumva. Yesaya 59: 2
“ Kuko bose bakoze ibyaha, ntibashyikira ubwiza bw’Imana.” Abaroma 3: 23
“Dore naremanywe gukiranirwa, mu byaha niho mama yambyariye” Zaburi 51: 7
Si uko ko uri umunyabyaha ruharwa
Ahubwo ni uko twese twatandukanyijwe n’Imana ubwo umuntu wa mbere yacumuraga ku Mana. Itangiriro 3: 6 Mu Abaroma 6 :23 hakatwereka ingaruka z’icyaha : « Kuko ibihembo by’ibyaha ari urupfu ».
Imana yaturemye ngo tuyibere inshuti, tube mu busabane hamwe nayo. Ni twe twangije ubwo bucuti Imana yashakaga ko tugirana.
Agakiza si ibikorwa byiza gusa! Ibikorwa byiza bigomba kuba ingaruka y’agakiza, ariko byonyine ntibishobora kukujyana mu ijuru! Mu abafilipi 2: 8-9 Bibiliya iravuga ngo “ Mwakijijwe ku bwo kwizera, ntibyavuye kuri mwe ahubwo ni impano y’Imana. Ntibyavuye no ku mirimo kugira ngo hatagira umuntuwirarira”


text:
Rwanda : Abari inyeshyamba basubijwe mu buzima busanzwe barasabwa kwibagirwa amashyamba ya Kongo
Guverineri w’intara y’amajyaruguru arasaba abitandukanyije n’inyeshyamba zo mu mashyamba ya Kongo basubijwe mu buzima busanzwe kwiyemeza gukorera urwababyaye bakikura mo kuba basubira mu mashyamba ya Kongo.
Bosenibamwe Aimé yabasabye ibyo mu gihe hari bamwe basubizwa mu buzima busanzwe, bigasa nk’aho bari baje kureba mu Rwanda gusa, bwacya kabiri bakanyura iy’ishyamba bagasubira muri Kongo mu nyeshyamba baje baturukamo.
Tariki ya 10/07/2012 ubwo habaga umuhango wo gusubiza mu buzima busanzwe abitandukanyije n’inyeshyamba zo mu mashyamba ya Kongo bagera kuri 309 yababwiye ko yizeye ko baje mu Rwanda babyiyemeje.
Yagize ati “nizeye ko mwebwe muje muje, nizeye ko nta makanaki (amacenga, amayeri) muzakoraâ€. Yakomeje abasaba kuba abanyarwanda beza.
Guverineri Bosenibamwe yababwiye ko byumvikana, ko batakaje igihe mu mashyamba ya Kongo imyaka irenga 15 yose. Icyo gihe ntabwo cyatakaye kuko igihe bamaze mu ngando babashije guhabwa amasomo yo kwirwana ho nk’uko yakomeje abahumuriza.
Agira ati “amasomo babigishije yo kwihangira imirimo, amasomo ajyanye na politiki y’igihugu cyacu, nimuze muyashyire mu bikorwa muri sosiyete nyarwanda mujemoâ€.
Akomeza abahumuriza ko ntawe ushobora kubahohotera ahubwo ko bazabaho neza kuko leta y’ubumwe bw’Abanyarwanda izabafasha, ntabwo izabatererana. Amasomo bahawe bari mu ngando azabafasha babe nk’abandi banyarwanda nk’uko yakomeje abibabwira.
Ntibagomba kwiyumva mo ko bari hasi y’abandi banyarwanda, ahubwo bisanzure neza mu gihugu cyababyaye bibagirwe amashyamba ya Kongo. Ari nako bashishikariza n’abandi basigaye mu mashyamba gutahuka nk’uko Guverineri w’intara y’amajyaruguru yabisabye abo abasubijwe mu buzima busanzwe.
Abitandukanyije n’inyeshyamba zo mu mashyamba ya Kongo basubijwe mu buzima busanzwe, bari bamaze igihe kigera ku mezi atatu mu ngando mu kigo cya Mutobo, aho bigishijwe ibintu bitandukanye birimo gusoma no kwandika, kubari batabizi, kwihangira imirimo, ikoranabuhanga n’ibindi bitandukanye.
Muri uwo muhango kandi, abasubijwe mu buzima busanzwe, bahawe impamyabumenyi zitandukanye bitewe n’ibyo bize. Abo basubijwe mu buzima busanzwe uko ari 309 harimo abasirikare bakuru bagera kuri 11.


text:
ISOMO RYA MBERE
Igitabo cy’Ibyakozwe n’Intumwa (Intu 2, 42-47)
Mu ntangiriro ya Kiliziya, 42abakristu ba mbere bahoraga bashishikariye kumva inyigisho z’Intumwa, gushyira hamwe kivandimwe, kumanyurira hamwe umugati no gusenga. 43Abantu bose bagiraga ubwoba kubera ibitangaza n’ibimenyetso bikomeye byakorwaga n’Intumwa. 44Abemera bose bari bashyize hamwe, n’ibyo batunze byose bakabigira rusange. 45Bagurishaga amasambu yabo n’ibintu byabo, bose bakagabana ikiguzi cyabyo bakurikije ibyo buri muntu akeneye. 46lminsi yose bashishikariraga kujya mu Ngoro y’Imana bashyize hamwe, bakamanyurira umugati imuhira, bagasangira mu byishimo no mu bwiyoroshye bw’umutima. 47Basingizaga Imana kandi bagashimwa n’abantu bose ; nuko Nyagasani akagwiza uko bukeye umubare w’abacunguwe.
ZABURI (Zab 118 (117), 1.4, 13-14, 19.21, 22-23, 24-25)
Inyik/ Urukundo rwe ruhoraho iteka !
Cyangwa: Alleluya.
Nimusingize Uhoraho kuko ari umugwaneza,
Kandi urukundo rwe rugahoraho iteka !
Abatinya Uhoraho nibabivuge babisubiremo,
bati «Urukundo rwe ruhoraho iteka !»
Bashatse kumpirika ngo bangushe,
ariko Uhoraho arantabara.
Uhoraho ni we mbaraga zanjye n’icyivugo cyanjye ;
Ni we nkesha agakiza kose !
None nimunkingurire imiryango nyabutungane,
Maze ninjire nshimire Uhoraho !
Reka ngusingize Nyagasani, kuko wanyumvise,
maze ukambera umukiza !
Ibuye abubatsi bari barajugunye,
ni ryo ryahindutse ibuye ry’indemyanzu !
Uhoraho ni we wagennye ko biba bityo,
maze biba agatangaza mu maso yacu.
Nguyu umunsi Uhoraho yigeneye :
nutubere umunsi w’ibirori n’ibyishimo.
Emera Uhoraho, emera utange umukiro !
Emera Uhoraho, emera utange umutsindo !
ISOMO RYA KABIRI
Ibaruwa ya mbere ya Mutagatifu Petero Intumwa (1 Pet 1, 3-9)
3Nihasingizwe Imana Se w’Umwami wacu Yezu Kristu, kuko yagiriye impuhwe zayo z’igisagirane maze ikaduha ubugingo bushya, kugira ngo tugire amizero ahamye dukesha izuka rya Yezu Kristu mu bapfuye, 4no kugira ngo dutunge umurage udashobora gushanguka, kwandura cyangwa guserebera ari wo ubazigamiwe mu ijuru, 5mwebwe abo ububasha bw’lmana buragirishije ukwemera, kugeza ubwo umukiro wabateguriwe uzigaragariza mu bihe byagenwe by’imperuka.
6Nimwishime kandi munezerwe, kabone n’ubwo mukigomba mu gihe gito kubabazwa n’amagorwa y’amoko yose. 7Uko zahabu bayiyungururisha umuriro, ni na ko bya bigeragezo bigenewe gusukura ukwemera kwanyu gutambukije kure agaciro iyo zahabu y’akanya gato, kugira ngo nikumara guhama kuzabaheshe ibisingizo, ikuzo n’icyubahiro, igihe Yezu Kristu azaba yigaragaje. 8Koko ni We mukunda mutamurora, mukamwemera mutarigeze mumubona ; akaba ari na cyo gituma mwasazwe n’ibyishimo bitagira ivugiro kandi by’agatangaza, 9kuko mwashyikiriye igihembo cy’ukwemera kwanyu, ari cyo umukiro wanyu.
IBANGONDIRIMBO RIBANZIRIZA IVANJILl (Yh 20, 29)
Alleluya Alleluya.
Tomasi yabonye Nyagasani : aremera.
Hahirwa abemera batabanje kwirebera.
Alleluya.
IVANJILI
+ Yohani (Yh 20, 19-31)
Nyuma y’urupfu rwa Yezu, 19kuri uwo munsi wa mbere ku cyumweru nimugoroba, inzugi z’aho abigishwa bari bateraniye zari zikinze, bitewe no gutinya Abayahudi. Nuko Yezu agira atya araza, ahagarara hagati yabo arababwira ati «Nimugire amahoro.» 20Amaze kuvuga atyo abereka ibiganza n’urubavu rwe. Abigishwa babonye Nyagasani, ibyishimo birabasaga. 21Yezu yongera kubabwira ati «Nimugire amahoro. Nk’uko Data yantumye, nanjye ndabatumye.» 22Amaze kuvuga atyo abahuhaho, arababwira ati «Nimwakire Roho Mutagatifu. 23Abo muzakiza ibyaha bazabikizwa, abo mutazabikiza bazabigumana.»
24Tomasi umwe muri ba Cumi na babiri witwaga Didimi, we ntiyari kumwe na bo igihe Yezu aje. 25Nuko abandi bigishwa baramubwira bati «Twabonye Nyagasani.» Naho we arababwira ati «Nintabona mu biganza bye umwenge w’imisimari, kandi nindashyira urutoki rwanjye mu mwenge w’imisimari, n’ikiganza cyanjye mu rubavu rwe sinzemera.»
26Hashize iminsi munani, abigishwa na bwo bari bikingiranye mu nzu, noneho Tomasi ari kumwe na bo. Yezu agira atya aba ahagaze hagati yabo, inzugi zikinze, arababwira ati «Nimugire amahoro.» 27Hanyuma abwira Tomasi ati “Shyira urutoki rwawe hano, urebe n’ibiganza byanjye; zana n’ikiganza cyawe ugishyire mu rubavu rwanjye, maze ureke kuba umuhakanyi, uhubwo ube umwemezi” 28Tomasi amusubiza avuga ati «Nyagasani, Mana yanjye !» 29Yezu aramubwira ati «Wemejwe n’uko umbonye; hahirwa abemera batabanje kwirebera.»
30Yezu yongeye guha abigishwa be ibindi bimenyetso byinshi, bitanditse muri iki gitabo. 31lbi byanditswe ari ukugira ngo mwemere ko Yezu ari Kristu, Umwana w’lmana, no kugira ngo nimumwemera mugire ubugingo mu izina rye.


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
1 Kubera ko abantu benshi bagerageje kwandika inkuru y’ibintu by’ukuri byabayeho,+ byemewe rwose muri twe,
2 nk’uko twabibwiwe n’ababyiboneye+ kuva bigitangira+ kandi bagatangaza ubwo butumwa,+
3 nanjye niyemeje kubikwandikira uko bikurikirana neza,+ nyakubahwa+ Tewofili,+ kuko byose nabigenzuye mbyitondeye mu kuri kose kuva bigitangira,
4 kugira ngo umenye neza udashidikanya ko ibyo wigishijwe ari ukuri.+
5 Ku ngoma ya Herode+ umwami wa Yudaya, hariho umutambyi witwaga Zekariya wo mu itsinda rya Abiya,+ wari ufite umugore wo mu bakobwa ba Aroni,+ witwaga Elizabeti.
6 Bombi bari abakiranutsi+ imbere y’Imana kuko bagenderaga mu mategeko+ ya Yehova,+ bagakurikiza amabwiriza+ ye yose ari inyangamugayo.+
7 Ariko nta mwana bari bafite kuko Elizabeti yari ingumba,+ kandi bombi bari bageze mu za bukuru.
8 Icyo gihe itsinda rye ni ryo ryari ritahiwe,+ kandi yakoraga umurimo w’ubutambyi imbere y’Imana.
9 Maze nk’uko umugenzo wakurikizwaga mu murimo w’ubutambyi wari uri, igihe cye cyo kosa imibavu+ kiragera, yinjira ahera h’urusengero rwa Yehova.+
10 Icyo gihe abantu bose basengeraga hanze mu gihe cyo kosa imibavu.+
11 Nuko umumarayika wa Yehova aramubonekera, ahagarara iburyo bw’igicaniro cyoserezwaho imibavu.+
12 Zekariya amubonye ahagarika umutima, ubwoba bwinshi buramutaha.+
13 Ariko uwo mumarayika aramubwira ati “wigira ubwoba Zekariya we, kuko Imana yumvise kwinginga kwawe;+ umugore wawe Elizabeti azakubyarira umwana w’umuhungu, uzamwite Yohana.+
14 Uzagira ibyishimo n’umunezero mwinshi, n’abantu benshi bazishimira+ ivuka rye,
15 kuko azaba umuntu ukomeye imbere ya Yehova.+ Ariko ntagomba kunywa divayi cyangwa ibindi bisindisha,+ kuko azuzuzwa umwuka wera kuva akiri mu nda ya nyina.+
16 Azahindura Abisirayeli benshi bagarukire Yehova+ Imana yabo.
17 Nanone azagendera imbere ye afite umwuka wa Eliya+ n’imbaraga ze, kugira ngo agarure imitima+ y’ababyeyi ku bana, n’abatumvira abahindure bagire ubwenge bw’abakiranutsi, kugira ngo ategurire Yehova+ ubwoko bwiteguye.”+
18 Nuko Zekariya abwira uwo mumarayika ati “ibyo nabyemezwa n’iki? Dore ndashaje+ n’umugore wanjye ageze mu za bukuru.”
19 Uwo mumarayika aramubwira ati “ndi Gaburiyeli+ uhagarara imbere y’Imana, kandi yantumye kuvugana+ nawe nkagutangariza inkuru nziza y’ibyo bintu.
20 Nuko rero, uraba ikiragi+ kandi ntuzashobora kuvuga kugeza umunsi ibyo bizasohorera, kuko utizeye amagambo yanjye azasohora igihe cyayo cyagenwe kigeze.”
21 Hagati aho abantu bari bakomeje gutegereza Zekariya,+ batangira kwibaza icyamutindije ahera h’urusengero.
22 Ariko asohotse ntiyashobora kuvugana na bo, nuko bamenya ko yari yabonekewe+ ubwo yari ahera h’urusengero. Akomeza kujya abacira amarenga kandi akomeza kuba ikiragi.
23 Iminsi ye yo gukora umurimo irangiye,+ arataha ajya iwe.
24 Nyuma y’iyo minsi, umugore we Elizabeti asama inda.+ Nuko amara amezi atanu atagira aho ajya, avuga ati
25 “uku ni ko Yehova yangiriye muri iyi minsi ubwo yanyitayeho kugira ngo ankureho igitutsi mu bantu.”+
26 Inda ye igeze mu mezi atandatu, marayika Gaburiyeli+ atumwa n’Imana mu mugi w’i Galilaya witwa Nazareti,
27 ku mukobwa w’isugi wari warasabwe n’umugabo witwaga Yozefu wo mu nzu ya Dawidi; uwo mukobwa w’isugi+ yitwaga Mariya.+
28 Nuko ageze imbere ye aravuga ati “gira amahoro,+ wowe utoneshejwe cyane! Yehova+ ari kumwe nawe.”+
29 Ariko iryo jambo rimuhagarika umutima cyane, atangira kwibaza icyo iyo ndamukanyo ishaka kuvuga.
30 Nuko uwo mumarayika aramubwira ati “wigira ubwoba Mariya we, kuko utonnye+ ku Mana;
31 dore uzasama inda kandi uzabyara umwana w’umuhungu,+ uzamwite Yesu.+
32 Uwo azaba umuntu ukomeye,+ azitwa Umwana w’Isumbabyose,+ kandi Yehova Imana azamuha intebe y’ubwami+ ya se Dawidi.+
33 Azaba umwami ategeke inzu ya Yakobo iteka ryose, kandi ubwami bwe ntibuzagira iherezo.”+
34 Ariko Mariya abaza uwo mumarayika ati “ibyo byashoboka bite, ko ntaragirana imibonano mpuzabitsina+ n’umugabo?”
35 Uwo mumarayika aramusubiza ati “umwuka wera+ uzakuzaho, kandi imbaraga z’Isumbabyose zizagutwikira. Iyo ni na yo mpamvu umwana uzavuka azitwa uwera,+ Umwana w’Imana.+
36 Dore Elizabeti mwene wanyu na we yasamye inda y’umwana w’umuhungu ageze mu za bukuru, none ubu uwitwaga ingumba+ inda ye igeze mu mezi atandatu,
37 kuko nta cyo Imana yavuze kitazashoboka.”+
38 Nuko Mariya aravuga ati “dore ndi umuja wa Yehova!+ Bibe nk’uko ubivuze.” Hanyuma uwo mumarayika amusiga aho aragenda.
39 Muri iyo minsi Mariya arahaguruka yihutira kujya mu gihugu cy’imisozi miremire, mu mugi wa Yuda,
40 yinjira mu nzu ya Zekariya asuhuza Elizabeti.
41 Elizabeti yumvise indamukanyo ya Mariya, umwana wari mu nda ye arasimbagurika. Nuko Elizabeti yuzuzwa umwuka wera,
42 maze arangurura ijwi ati “wahawe umugisha mu bagore, kandi imbuto iri mu nda yawe na yo yahawe umugisha!+
43 Bishoboka bite ko natoneshwa bene aka kageni, ngasurwa na nyina w’Umwami wanjye?+
44 Ijwi ry’indamukanyo yawe rikigera mu matwi yanjye, umwana uri mu nda yanjye yasimbaguritse abitewe n’ibyishimo byinshi.+
45 Hahirwa uwizeye, kuko ibyo bintu yabwiwe biturutse kuri Yehova+ bizasohora mu buryo bwuzuye.”+
46 Nuko Mariya aravuga ati “ubugingo bwanjye busingize Yehova,+
47 kandi umutima wanjye ntiwabura kwishimira Imana Umukiza wanjye+ ibyishimo bisaze,+
48 kuko yabonye imibereho yoroheje y’umuja we.+ Uhereye ubu, abo mu bihe byose bazanyita uhiriwe,+
49 kuko Nyir’ububasha yankoreye ibikomeye, kandi izina rye ni iryera.+
50 Uko ibihe biha ibindi, ahora agirira imbabazi abamutinya.+
51 Yakoze ibikomeye abikoresheje ukuboko kwe,+ yatatanyirije mu mahanga abishyira hejuru mu byo bagambirira mu mitima yabo.+
52 Yacishije bugufi abafite ububasha+ abakura ku ntebe z’ubwami, maze ashyira hejuru aboroheje.+
53 Abashonje yabahagije ibyiza,+ kandi abari bafite ubutunzi arabirukana, bagenda amara masa.+
54 Yatabaye Isirayeli umugaragu we,+ kugira ngo agaragaze ko yibuka isezerano ryo kugaragariza imbabazi+
55 Aburahamu n’urubyaro rwe iteka ryose, nk’uko yabibwiye ba sogokuruza.”+
56 Hanyuma Mariya amarana na we amezi agera kuri atatu, maze asubira iwabo.
57 Igihe Elizabeti yagombaga kubyarira kiragera, maze abyara umwana w’umuhungu.
58 Nuko abaturanyi na bene wabo bumva ko Yehova yamugaragarije imbabazi ze nyinshi,+ bishimana na we.+
59 Nuko ku munsi wa munani baza gukeba uwo mwana,+ kandi bari bagiye kumwita izina rya se, Zekariya.
60 Ariko nyina arababwira ati “oya, ahubwo yitwe Yohana!”
61 Babyumvise baramubwira bati “nta n’umwe muri bene wanyu wigeze yitwa iryo zina.”
62 Ni ko kubaza se izina yashakaga ko umwana yitwa, bakoresheje amarenga.
63 Abasaba akabaho yandikaho ati “Yohana+ ni ryo zina rye.” Nuko bose baratangara.
64 Muri ako kanya akanwa ke karabumbuka,+ ururimi rwe ruragobodoka, atangira kuvuga ashima Imana.
65 Nuko ubwoba butaha abari batuye bugufi bwabo bose, kandi ibyo bintu bitangira kuvugwa hose mu gihugu cy’imisozi miremire cya Yudaya.
66 Ababyumvaga bose babibikaga mu mutima,+ bakabazanya bati “mu by’ukuri se uyu mwana azaba muntu ki?” Koko rero, ukuboko+ kwa Yehova kwari kumwe na we rwose.
67 Nuko se Zekariya yuzura umwuka wera+ maze arahanura+ ati
68 “Yehova Imana ya Isirayeli nasingizwe,+ kuko yitaye ku bwoko bwe+ kandi akaburokora.+
69 Yaduhagurukirije ihembe+ ry’agakiza mu nzu ya Dawidi umugaragu we,
70 nk’uko yabivugiye mu kanwa k’abahanuzi be bera bo mu bihe bya kera,+ akavuga
71 iby’uko tuzakizwa abanzi bacu n’amaboko y’abatwanga bose,+
72 kugira ngo asohoze imbabazi yagiriye ba sogokuruza kandi yibuke isezerano rye ryera,+
73 n’indahiro yarahiye sogokuruza Aburahamu,+
74 ko nitumara gucungurwa tukavanwa mu maboko y’abanzi bacu,+ azadutonesha akaduha kumukorera umurimo wera+ tudatinya,
75 tugendera imbere ye mu budahemuka no gukiranuka iminsi yacu yose.+
76 Ariko wowe mwana, uzitwa umuhanuzi w’Isumbabyose, kuko uzabanziriza Yehova ugategura inzira ze,+
77 kugira ngo uhe ubwoko bwe kumenya iby’agakiza binyuze mu kubabarirwa ibyaha byabo,+
78 babiheshejwe n’impuhwe z’Imana yacu zirangwa n’ubwuzu. Izo mpuhwe ni zo zizatuma umuseke+ udutambikira uvuye mu ijuru,+
79 kugira ngo umurikire abicaye mu mwijima no mu gicucu cy’urupfu,+ kandi uyobore neza ibirenge byacu mu nzira y’amahoro.”
80 Nuko uwo mwana akomeza gukura+ no gukomera mu buryo bw’umwuka, kandi akomeza kwibera mu butayu kugeza igihe yiyerekeye Isirayeli ku mugaragaro.
Yohereze
Yohereze
BIBILIYA-UBUHINDUZI BW'ISI NSHYA
Luka 1
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg